               EURÓPSKA KOMISIA
            V Bruseli17. 6. 2022
            COM(2022) 308 final
            2022/0200(NLE)

            Návrh
            ROZHODNUTIE RADY
            o uzavretí v mene Európskej únie Dohody o cestnej nákladnej doprave medzi Európskou úniou a Ukrajinou

               DÔVODOVÁ SPRÁVA

               1.KONTEXT NÁVRHU

               •Dôvody a ciele návrhu

                  Komisia 16. júna 2022 predložila návrh rozhodnutia Rady, ktorým sa povoľuje podpísanie v mene Európskej únie Dohody medzi Európskou úniou a Ukrajinou o cestnej nákladnej doprave.

                  Účelom tohto návrhu je schváliť uzavretie dohody v mene Európskej únie.

               Po zaútočení Ruska proti Ukrajine sa veľmi sťažili podmienky na prepravu nákladu na Ukrajine. Ruské vojenské sily zablokovali alebo zničili dôležité dopravné trasy na prepravu tovaru cez Čierne more a ukrajinský vzdušný priestor je pre civilnú dopravu uzavretý. Železničná sieť je v súčasnosti prioritne určená na prepravu cestujúcich a utečencov a zostáva veľmi zraniteľná voči ruskému bombardovaniu.

               Cestnú nákladnú dopravu medzi Európskou úniou a Ukrajinou v súčasnosti upravujú dva hlavné mechanizmy, a to dvojstranné dohody o doprave medzi členskými štátmi EÚ a Ukrajinou a povolenia udelené v rámci systému multilaterálnych kvót ECMT v rámci Medzinárodného fóra pre dopravu. Oba tieto mechanizmy ukladajú dopravcom z oboch strán kvóty, pokiaľ ide o tranzit a dvojstranný obchod.

               Cestná doprava sa považuje za jednu z hlavných alternatív, ktoré Ukrajine umožňujú vyvážať jej produkty vrátane obilia. To by podporilo ukrajinské hospodárstvo, ale malo by to zásadný význam aj pre iné hospodárstva, keďže vývoz ukrajinských výrobkov, ako sú obilie, palivo, potraviny a iný tovar, je čoraz potrebnejší vzhľadom na rastúce obavy o potravinovú bezpečnosť vo svete. Zvýšené využívanie počtu cestných dopravných operácií v porovnaní s bežnou situáciou by však zároveň s veľkou pravdepodobnosťou prekročilo kvóty stanovené v dvojstranných dohodách členských štátov s Ukrajinou a poskytnuté prostredníctvom ECMT v rámci Medzinárodného fóra pre dopravu.

               Touto dohodou o cestnej doprave medzi Európskou úniou a Ukrajinou by sa preto nahradili existujúce dvojstranné dohody o doprave medzi členskými štátmi a Ukrajinou a dopravcom by sa uľahčilo využívanie alternatívnej cestnej dopravy, keďže by došlo k liberalizácii dvojstranných operácií a tranzitu medzi oboma zmluvnými stranami.

               Okrem toho po ruskom zaútočení proti Ukrajine mnohí ukrajinskí vodiči už nemôžu dodržiavať administratívne postupy týkajúce sa vodičských dokladov, ako sú žiadosti o medzinárodné vodičské povolenie alebo vydávanie nových dokladov v prípade straty alebo odcudzenia dokladov. Táto dohoda umožní obom stranám riešiť tieto otázky za výnimočných okolností. Preto je dôležité stanoviť opatrenia, ktoré oslobodzujú vodičov od požiadavky predkladať medzinárodné vodičské povolenie, uznať rozhodnutia Ukrajiny o predĺžení administratívnej platnosti vodičských dokladov a uľahčiť výmenu informácií medzi príslušnými orgánmi oboch zmluvných strán s cieľom bojovať proti podvodom a falšovaniu dokladov vodiča.

                  Preto je vhodné uzavrieť dohodu, ktorou sa liberalizuje cestná nákladná doprava medzi Európskou úniou a Ukrajinou v súvislosti s dvojstrannými operáciami a tranzitom a ktorá bude obsahovať osobitné doložky týkajúce sa vodičských preukazov. Táto dohoda by mala byť časovo obmedzená, ale s možnosťou jej obnovenia.

                  Súlad s existujúcimi ustanoveniami v tejto oblasti politiky

               S dohodou sa počítalo aj v akčnom pláne o koridoroch solidarity
                  1
                medzi EÚ a Ukrajinou, ktorého cieľom je uľahčiť ukrajinský vývoz poľnohospodárskych výrobkov a dvojstranný obchod s EÚ. V tomto akčnom pláne sa vyjadruje záväzok Európskej únie podporovať hospodárstvo a oživenie hospodárstva Ukrajiny a prispieť k stabilizácii svetových potravinových trhov a zlepšeniu celosvetovej potravinovej bezpečnosti.

               •Súlad s ostatnými politikami Únie

                  Táto dohoda je v súlade so súčasnou politikou vonkajších vzťahov EÚ s Ukrajinou. Ukrajinská vláda požiadala o takúto dohodu ako naliehavé opatrenie.

                  Uzavretie dohody o cestnej nákladnej doprave s Ukrajinou by bolo takisto v súlade s dohodou o pridružení podpísanou 27. júna 2014 medzi Úniou a Ukrajinou, keďže v článku 136 sa počíta s možnými budúcimi osobitnými dohodami o cestnej doprave s cieľom zabezpečiť koordinovaný rozvoj a postupnú liberalizáciu dopravy medzi stranami.

               2.PRÁVNY ZÁKLAD, SUBSIDIARITA A PROPORCIONALITA

               •Právny základ

                  Článok 91 Zmluvy o fungovaní Európskej únie v spojení s jej článkom 218 ods. 6 písm. a).

               •Subsidiarita (v prípade inej ako výlučnej právomoci)

               Nevzťahuje sa.

               •Proporcionalita

                  Dohoda je najúčinnejším nástrojom na posilnenie vzťahov v oblasti cestnej dopravy medzi EÚ a Ukrajinou, pretože odstraňuje existujúce obmedzenia uložené systémami kvót a povolení.

                  Táto dohoda nebude v porovnaní so súčasnou situáciou predstavovať dodatočnú administratívnu alebo finančnú záťaž pre orgány členských štátov ani pre odvetvie. Naopak, mala by znížiť administratívne zaťaženie odvetvia aj členských štátov. Okrem toho odstráni potrebu prepravných povolení pre dopravcov EÚ pre uvedené kategórie prepravných práv (tranzit a dvojstranné práva), čím sa zníži záťaž pre dopravné odvetvie EÚ, ako aj pre Ukrajinu v súvislosti s administratívnymi formalitami spojenými s vydávaním a tlačou takýchto povolení.

               •Výber nástroja

                  Medzinárodná dohoda.

               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

               •Hodnotenia ex post/kontroly vhodnosti existujúcich právnych predpisov

                  Nevzťahuje sa.

               •Konzultácie so zainteresovanými stranami

                  Nevzťahuje sa.

               •Získavanie a využívanie expertízy

                  Nevzťahuje sa.

               •Posúdenie vplyvu

                  Nevzťahuje sa.

               •Regulačná vhodnosť a zjednodušenie

                  Nevzťahuje sa.

               •Základné práva

                  Nevzťahuje sa.

               4.VPLYV NA ROZPOČET

                  Návrh nemá žiadny vplyv na rozpočet Únie.

               5.ĎALŠIE PRVKY

               •Plány vykonávania, spôsob monitorovania, hodnotenia a podávania správ

                  V článkoch 6 a 7 táto dohoda zahŕňa mechanizmus preskúmania s cieľom posúdiť potrebu a trvanie jej obnovenia. Na tento účel sa v článku 6 ods. 2 a článku 7 ods. 2 stanovuje, že spoločný výbor sa zvolá najneskôr tri mesiace pred uplynutím platnosti dohody.

               •Vysvetľujúce dokumenty (v prípade smerníc)

                  Nevzťahuje sa.

               •Podrobné vysvetlenie konkrétnych ustanovení návrhu

                  V článku 1 sa schvaľuje dohoda v mene Európskej únie.

                  V článku 2 sa stanovuje, že Komisia pristúpi k oznámeniu potrebnému na vyjadrenie súhlasu Európskej únie s tým, že bude viazaná dohodou.

                  Článkom 3 sa stanovuje nadobudnutie účinnosti navrhovaného rozhodnutia.

               2022/0200 (NLE)

               Návrh

               ROZHODNUTIE RADY

               o uzavretí v mene Európskej únie Dohody o cestnej nákladnej doprave medzi Európskou úniou a Ukrajinou

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 91 v spojení s článkom 218 ods. 6 písm. a),

               so zreteľom na návrh Európskej komisie,

               so zreteľom na súhlas Európskeho parlamentu,

               keďže:

               (1)V súlade s rozhodnutím Rady XXXX/XX bola Dohoda o cestnej nákladnej doprave medzi Európskou úniou a Ukrajinou podpísaná XX s výhradou jej uzavretia k neskoršiemu dátumu.

               (2)Vzhľadom na závažné narušenia v odvetví dopravy na Ukrajine spôsobené ruskou agresiou je potrebné nájsť alternatívne cestné trasy, aby Ukrajina mohla vyvážať svoje zásoby obilia, palivo, potraviny a iný relevantný tovar.

               (3)Vzhľadom na to, že povolenia ECMT členských štátov a dvojstranné dohody medzi členskými štátmi a Ukrajinou neumožňujú ukrajinským prevádzkovateľom cestnej nákladnej dopravy potrebnú flexibilitu na zvýšenie a plánovanie ich dopravných činností cez EÚ a s EÚ, je zásadné liberalizovať cestnú nákladnú dopravu na účely dvojstranných dopravných operácií a tranzitu.

               (4)Ruská agresia proti Ukrajine ohrozila možnosti mnohých ukrajinských vodičov dodržiavať administratívne postupy týkajúce sa vodičských dokladov, ako sú žiadosti o medzinárodné vodičské povolenie alebo vydávanie nových dokladov v prípade straty alebo odcudzenia dokladov. Preto je dôležité reagovať na tieto výnimočné okolnosti a stanoviť osobitné opatrenia, ktoré oslobodzujú vodičov od požiadavky predkladať medzinárodné vodičské povolenie, uznať rozhodnutia Ukrajiny o predĺžení administratívnej platnosti vodičských dokladov a uľahčiť výmenu informácií medzi príslušnými orgánmi oboch zmluvných strán s cieľom bojovať proti podvodom a falšovaniu dokladov vodiča.

               (5)Dohoda by sa mala schváliť v mene Európskej únie,

               PRIJALA TOTO ROZHODNUTIE:

               Článok 1

               Týmto sa v mene Európskej únie schvaľuje Dohoda o cestnej nákladnej doprave medzi Európskou úniou a Ukrajinou.

               Znenie dohody je pripojené k tomuto rozhodnutiu.

               Článok 2

               Komisia vykoná v mene Európskej únie oznámenie podľa článku 13 dohody s cieľom vyjadriť súhlas Európskej únie s tým, že je dohodou viazaná.

               Článok 3

               Toto rozhodnutie nadobúda účinnosť dňom jeho prijatia.

               V Bruseli

                     Za Radu

                     predseda

                     (1)

                        COM(2022) 217 final.

    ---documentbreak---

               EURÓPSKA KOMISIA
            V Bruseli17. 6. 2022
            COM(2022) 308 final

            PRÍLOHA
            k
            rozhodnutiu Rady
            o uzavretí v mene Európskej únie Dohody o cestnej nákladnej doprave medzi Európskou úniou a Ukrajinou

               PRÍLOHA

               DOHODA O CESTNEJ NÁKLADNEJ DOPRAVE
               MEDZI EURÓPSKOU ÚNIOU
               A UKRAJINOU

               EURÓPSKA ÚNIA, ďalej aj „Únia“,

               na jednej strane

               a

               UKRAJINA

               na strane druhej,

               ďalej jednotlivo ako „strana dohody“ a spoločne ako „strany dohody“,

               1.UZNÁVAJÚC významné narušenia, ktorým čelí odvetvie dopravy na Ukrajine po zaútočení Ruska proti Ukrajine,

               2.UVEDOMUJÚC SI nedostupnosť tradičných dopravných trás v regióne a naliehavú potrebu zabezpečiť dodávateľské reťazce a potravinovú bezpečnosť využívaním alternatívnych trás po ceste, najmä na prepravu obilia, paliva, potravín a iného tovaru z Ukrajiny do Únie,

               3.ŽELAJÚC SI podporiť ukrajinskú spoločnosť a hospodárstvo tým, že sa prevádzkovateľom cestnej nákladnej dopravy z Únie a Ukrajiny umožní vykonávať v prípade potreby nákladnú dopravu na ukrajinské územie a cez ukrajinské územie do Únie a naopak,

               4.POZNAMENÁVAJÚC, že súčasný systém založený na obmedzenom počte povolení členských štátov neumožňuje ukrajinským prevádzkovateľom cestnej nákladnej dopravy potrebnú flexibilitu na zintenzívnenie ich dopravných činností cez Úniu a s Úniou,

               5.S ODHODLANÍM zabezpečiť do budúcnosti, aby podmienky prístupu na trh cestnej nákladnej dopravy medzi zmluvnými stranami, ktoré sú v súčasnosti dostupné prevádzkovateľom cestnej dopravy usadeným v ktorejkoľvek zo zmluvných strán, neboli v žiadnom prípade prísnejšie v porovnaní s aktuálnou situáciou,

               6.S ODHODLANÍM pomôcť ukrajinskému hospodárstvu liberalizáciou tranzitnej a dvojstrannej medzinárodnej prepravy medzi Úniou a Ukrajinou s cieľom umožniť potrebnú prepravu tovaru a udeliť rovnaké recipročné práva obom zmluvným stranám na vykonávanie tranzitnej a dvojstrannej medzinárodnej prepravy medzi týmito územiami,

               7.POZNAMENÁVAJÚC, že v článku 136 Dohody o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Ukrajinou na strane druhej (ďalej len „dohoda o pridružení“) sa stanovuje koordinovaná a postupná liberalizácia dopravy medzi zmluvnými stranami a uvádza sa v ňom, že podmienky prístupu by sa mali riešiť osobitnými dohodami o cestnej doprave,

               8.ŽELAJÚC SI, aby sa na ustanovenia tejto dohody vzťahovala kapitola dohody o pridružení o urovnávaní sporov,

               9.ŽELAJÚC SI podporiť ukrajinských vodičov a uľahčiť uplatňovanie ich zručností a znalostí vytvorením podmienok, ktoré im umožnia naďalej používať ich existujúce ukrajinské vodičské preukazy a osvedčenia o odbornej spôsobilosti,

               10.UVEDOMUJÚC SI, že nie je možné predvídať trvanie vplyvu ruskej agresie na odvetvie dopravy a infraštruktúry na Ukrajine, čo je dôvod, pre ktorý zmluvné strany najneskôr tri mesiace pred uplynutím platnosti tejto dohody uskutočnia konzultácie v rámci spoločného výboru s cieľom posúdiť potrebu jej obnovenia,

               11.UZNÁVAJÚC, že Európskou dohodou o práci posádok vozidiel v medzinárodnej cestnej doprave (AETR) sa zabezpečí, aby pri dopravných operáciách podľa tejto dohody boli rešpektované pracovné podmienky vodičov, spravodlivá hospodárska súťaž a aby nebola ohrozená bezpečnosť cestnej premávky,

               SA DOHODLI TAKTO:

               Článok 1
               Ciele

               1.Cieľom tejto dohody je dočasne uľahčiť cestnú nákladnú dopravu medzi územím Európskej únie a Ukrajinou a cez tieto územia, a to udelením dodatočných práv na tranzit a prepravu tovaru medzi zmluvnými stranami prevádzkovateľom usadeným v jednej zo zmluvných strán, v reakcii na následky ruskej agresie proti Ukrajine a výrazné narušenia, ktoré spôsobuje pre všetky druhy dopravy v krajine.

               2.Táto dohoda obsahuje aj opatrenia na uľahčenie uznávania dokladov vodiča.

               3.Táto dohoda sa nesmie vykladať tak, že jej účinkom je obmedzenie alebo iné sprísnenie podmienok prístupu na trh služieb medzinárodnej cestnej dopravy medzi zmluvnými stranami v porovnaní so situáciou existujúcou v deň pred nadobudnutím platnosti tejto dohody.

               Článok 2

               Rozsah pôsobnosti

               1.Táto dohoda sa uplatňuje na tranzit a medzinárodnú cestnú prepravu tovaru medzi zmluvnými stranami za poplatok alebo úhradu a nie je ňou dotknuté uplatňovanie pravidiel stanovených systémom multilaterálnych kvót Európskej konferencie ministrov dopravy v rámci Medzinárodného fóra pre dopravu. Cestná preprava tovaru v rámci členského štátu Európskej únie alebo medzi členskými štátmi Európskej únie nepatrí do rozsahu pôsobnosti tejto dohody. Táto dohoda sa nevzťahuje na tranzit tovaru cez územie druhej zmluvnej strany na účely prepravy tovaru medzi tretími krajinami.

               2.V tejto dohode sa stanovujú aj určité osobitné ustanovenia týkajúce sa dokladov vodiča.

               Článok 3

               Vymedzenie pojmov

               Na účely tejto dohody sa uplatňuje toto vymedzenie pojmov:

               1.„zmluvná strana usadenia“ je zmluvná strana, na ktorej území je usadený prevádzkovateľ cestnej nákladnej dopravy;

               2.„prevádzkovateľ cestnej nákladnej dopravy“ je akákoľvek fyzická alebo právnická osoba, ktorá vykonáva nákladnú dopravu na obchodné účely, usadená na území zmluvnej strany v súlade s právnymi predpismi danej zmluvnej strany a schválená tou istou zmluvnou stranou na vykonávanie medzinárodnej prepravy tovaru za poplatok alebo úhradu motorovými vozidlami alebo jazdnými súpravami;

               3.„vozidlo“ je motorové vozidlo evidované v jednej zo zmluvných strán alebo jazdná súprava, z ktorej aspoň motorové vozidlo je evidované v jednej zo zmluvných strán, používané výhradne na prepravu tovaru;

               4.„tranzit“ je pohyb vozidiel na území zmluvnej strany bez naloženia alebo vykládky tovaru prevádzkovateľom cestnej nákladnej dopravy usadeným v druhej zmluvnej strane;

               5.„dvojstranná medzinárodná preprava“ sú jazdy naloženým vozidlom z územia zmluvnej strany usadenia na územie druhej zmluvnej strany a naopak, s tranzitom cez územie tretej krajiny alebo bez neho;

               6.„doklady vodiča“ sú vnútroštátne vodičské oprávnenia, ako je vodičský preukaz, ktoré preukazujú podmienky, za ktorých je vodič oprávnený viesť vozidlo podľa právnych predpisov zmluvnej strany vydávajúcej doklad, alebo osvedčenie o odbornej spôsobilosti, kvalifikačná karta vodiča alebo akýkoľvek iný úradný doklad preukazujúci, že jeho držiteľ má príslušnú kvalifikáciu a výcvik požadovaný podľa právnych predpisov zmluvnej strany vydávajúcej doklad na vykonávanie činnosti vedenia vozidla za podmienok podobných tým, ktoré sú stanovené v článku 1 smernice 2003/59/ES
                  1
               .

                  Článok 4

                  Prístup k službám cestnej dopravy

               Prevádzkovatelia cestnej nákladnej dopravy sú oprávnení vykonávať tieto činnosti cestnej nákladnej dopravy:

               a)jazdy naloženým vozidlom, ktorého miesto odchodu a miesto príchodu sa nachádzajú na území dvoch rôznych zmluvných strán, s tranzitom cez územie tretej krajiny alebo bez neho;

               b)jazdy naloženým vozidlom z územia zmluvnej strany usadenia na územie tej istej zmluvnej strany s tranzitom cez územie druhej zmluvnej strany;

               c)jazdy naloženým vozidlom na územie zmluvnej strany usadenia alebo z jej územia na územie tretej krajiny s tranzitom cez územie druhej zmluvnej strany;

               d)jazdy prázdnym vozidlom v súvislosti s jazdami uvedenými v písmenách a), b) a c).

                  Článok 5

                  Doklady vodiča

               1.V rámci rozsahu pôsobnosti tejto dohody a na celé obdobie jej platnosti každá zmluvná strana oslobodí držiteľov vodičských preukazov vydaných druhou zmluvnou stranou od povinnosti byť držiteľom medzinárodného vodičského oprávnenia, ako je vymedzené v Ženevskom dohovore o cestnej premávke podpísanom v Ženeve v roku 1949 a Viedenskom dohovore o cestnej premávke podpísanom vo Viedni v roku 1968.

               2.Ukrajina informuje Európsku úniu a jej členské štáty o všetkých opatreniach prijatých po 23. februári 2022 s cieľom predĺžiť administratívnu platnosť dokladov vodiča, ktoré vydala.

               3.Zmluvné strany spolupracujú na predchádzaní podvodom a falšovaniu dokladov vodiča a boji proti nim. Na tento účel a bez toho, aby boli dotknuté príslušné pravidlá o ochrane osobných údajov, príslušné orgány Ukrajiny poskytnú relevantné informácie príslušným orgánom Európskej únie a jej členských štátov prostredníctvom webového portálu spravovaného príslušnými orgánmi Ukrajiny alebo prostredníctvom získavania údajov z elektronických vodičských preukazov vydaných Ukrajinou v súlade s jej právnymi predpismi.

               V prípade, že príslušné orgány Európskej únie a jej členských štátov nemajú prístup k relevantným informáciám vhodnými elektronickými prostriedkami, príslušné orgány Ukrajiny poskytnú relevantné informácie príslušným orgánom Európskej únie a jej členských štátov akýmkoľvek iným vhodným spôsobom.

               Článok 6

               Trvanie

               1.Táto dohoda sa uplatňuje do 30. júna 2023.

               2.Najneskôr tri mesiace pred uplynutím platnosti dohody zmluvné strany uskutočnia konzultácie s cieľom posúdiť potrebu jej predĺženia. Na tento účel zmluvné strany uskutočňujú konzultácie v rámci spoločného výboru uvedeného v článku 7 ods. 2.

               Článok 7

               Spoločný výbor

               1.Týmto sa zriaďuje spoločný výbor. Výbor dozerá na uplatňovanie a vykonávanie tejto dohody a toto uplatňovanie a vykonávanie monitoruje, pričom pravidelne preskúmava fungovanie tejto dohody z pohľadu jej cieľov.

               2.Spoločný výbor sa zvoláva na žiadosť ktoréhokoľvek spolupredsedu. Zvolá sa tiež najneskôr tri mesiace pred uplynutím platnosti dohody s cieľom posúdiť potrebu pokračovania tejto dohody v súlade s článkom 6 ods. 2 a rozhodnúť o nej. Spoločný výbor prijme rozhodnutie o takomto pokračovaní, prípadne aj o jeho trvaní, v súlade s odsekom 5 tohto článku.

               3.Spoločný výbor je zložený zo zástupcov zmluvných strán. Zástupcovia členských štátov Európskej únie sa môžu zúčastňovať na zasadnutiach spoločného výboru ako pozorovatelia.

               4.Spoločnému výboru striedavo predsedá zástupca Európskej únie a zástupca Ukrajiny.

               5.Spoločný výbor prijíma svoje rozhodnutia konsenzom zmluvných strán. Tieto rozhodnutia sú pre zmluvné strany záväzné a zmluvné strany prijmú všetky potrebné opatrenia na ich vykonanie.

               6.Spoločný výbor prijíma svoj rokovací poriadok.

               Článok 8

               Urovnávanie sporov
                  2

               Ak medzi zmluvnými stranami vznikne spor týkajúci sa výkladu a uplatňovania tejto dohody, ustanovenia kapitoly 14 hlavy IV dohody o pridružení sa uplatňujú mutatis mutandis.

               Článok 9

               Plnenie záväzkov

               1.Každá zmluvná strana nesie plnú zodpovednosť za dodržiavanie všetkých ustanovení tejto dohody.

               2.Každá zmluvná strana zabezpečí, aby sa prijali všetky potrebné opatrenia na uvedenie ustanovení tejto dohody do platnosti vrátane ich dodržiavania na všetkých úrovniach verejnej správy, ako aj osobami vykonávajúcimi delegovanú vládnu právomoc. Každá zmluvná strana koná v dobrej viere, aby zabezpečila dosiahnutie cieľov stanovených v tejto dohode.

               3.Táto dohoda je dohodou v zmysle článku 479 ods. 5 dohody o pridružení. Zmluvná strana môže prijať vhodné opatrenia týkajúce sa tejto dohody v prípade obzvlášť závažného a podstatného porušenia ktoréhokoľvek zo záväzkov opísaných v článku 2 dohody o pridružení ako základných prvkov, ktoré ohrozuje medzinárodný mier a bezpečnosť tak, že si vyžaduje okamžitú reakciu. Takéto vhodné opatrenia sa prijmú v súlade s článkom 478 dohody o pridružení.

               Článok 10

               Ochranné opatrenia

               1.Každá zmluvná strana môže prijať vhodné ochranné opatrenia, ak sa domnieva, že dopravné činnosti vykonávané prevádzkovateľmi cestnej nákladnej dopravy druhej zmluvnej strany predstavujú hrozbu pre bezpečnosť cestnej premávky. Ochranné opatrenia sa prijímajú v plnom súlade s medzinárodným právom, sú primerané a obmedzené, pokiaľ ide o ich rozsah pôsobnosti a trvanie, na to, čo je nevyhnutne potrebné na nápravu situácie alebo zachovanie rovnováhy tejto dohody. Prednosť majú také opatrenia, ktoré čo najmenej narušujú fungovanie tejto dohody.

               2.Dotknutá zmluvná strana pred začatím konzultácií oznámi prijaté opatrenia druhej zmluvnej strane a poskytne všetky relevantné informácie.

               3.Zmluvné strany okamžite začnú konzultácie v spoločnom výbore s úmyslom nájsť vzájomne prijateľné riešenie.

               4.Akékoľvek opatrenie prijaté podľa tohto článku sa pozastaví, len čo zmluvná strana, ktorá pochybila, bude opäť spĺňať ustanovenia tejto dohody alebo keď skončí ohrozenie bezpečnosti cestnej premávky.

               Článok 11

               Územná pôsobnosť

               Táto dohoda sa na jednej strane vzťahuje na územie, na ktorom sa uplatňuje Zmluva o Európskej únii a Zmluva o fungovaní Európskej únie, a to za podmienok, ktoré sú v týchto zmluvách stanovené, a na druhej strane na územie Ukrajiny v rámci jej medzinárodne uznávaných hraníc.

               Jej uplatňovanie sa pozastavuje v tých oblastiach, nad ktorými ukrajinská vláda nevykonáva účinnú kontrolu.

               Článok 12

               Vypovedanie dohody

               1.Ktorákoľvek zmluvná strana môže kedykoľvek písomne oznámiť diplomatickou cestou druhej zmluvnej strane svoje rozhodnutie vypovedať túto dohodu. Platnosť dohody sa skončí dva týždne po takomto oznámení, pokiaľ oznamujúca zmluvná strana neuvedie neskorší dátum nadobudnutia účinnosti takéhoto oznámenia. V druhom prípade nesmie tento dátum nastať neskôr ako dva mesiace odo dňa oznámenia.

               2.Prevádzkovateľom cestnej nákladnej dopravy, ktorých vozidlo sa nachádza na území druhej zmluvnej strany po uplynutí platnosti tejto dohody, sa povolí tranzit cez územie danej zmluvnej strany, aby sa mohli vrátiť na územie zmluvnej strany, kde sú usadení.

               3.V záujme väčšej istoty dátum oznámenia uvedený v odseku 1 je dátum doručenia oznámenia druhej zmluvnej strane.

               4.Uplynutie platnosti podľa článku 6 alebo vypovedanie tejto dohody podľa odseku 1 tohto článku nemá za následok obmedzenie podmienok prístupu na trh služieb cestnej dopravy medzi zmluvnými stranami v porovnaní so situáciou existujúcou v deň pred nadobudnutím platnosti tejto dohody. Na tento účel, ak medzi zmluvnými stranami neexistuje následná dohoda, sa práva na prístup na trh stanovené v dvojstranných dohodách existujúcich medzi členskými štátmi Európskej únie a Ukrajinou v uvedený deň opäť uplatňujú odo dňa uplynutia platnosti alebo vypovedania tejto dohody.

               Článok 13

               Nadobudnutie platnosti a predbežné vykonávanie

               1.Zmluvné strany túto dohodu ratifikujú alebo schvália v súlade so svojimi vlastnými postupmi. Táto dohoda nadobúda platnosť dňom, keď si zmluvné strany navzájom oznámia ukončenie svojich vnútorných právnych postupov potrebných na tento účel.

               2.Bez ohľadu na odsek 1 Únia a Ukrajina súhlasia s predbežným vykonávaním tejto dohody odo dňa jej podpisu.

               3.Na účely príslušných ustanovení tejto dohody sa všetky odkazy na dátum nadobudnutia platnosti tejto dohody v takýchto ustanoveniach chápu ako odkazy na dátum, od ktorého sa táto dohoda predbežne vykonáva, v súlade s odsekom 2 tohto článku.

               Vyhotovené v anglickom, bulharskom, českom, dánskom, estónskom, fínskom, francúzskom, gréckom, holandskom, chorvátskom, írskom, litovskom, lotyšskom, maďarskom, maltskom, nemeckom, poľskom, portugalskom, rumunskom, slovenskom, slovinskom, španielskom, švédskom, talianskom a ukrajinskom jazyku, pričom každé znenie je rovnako autentické.

               NA DÔKAZ TOHO dolupodpísaní splnomocnení zástupcovia, náležite na tento účel oprávnení, podpísali túto dohodu.

               V Lyone … dňa … roku ...

                  Za Európsku úniu

                  Za Ukrajinu

                     (1)

                        Smernica Európskeho parlamentu a Rady 2003/59/ES z 15. júla 2003 o základnej kvalifikácii a pravidelnom výcviku vodičov určitých cestných vozidiel nákladnej a osobnej dopravy, ktorou sa mení a dopĺňa nariadenie Rady (EHS) č. 3820/85 a smernica Rady 91/439/EHS a zrušuje smernica Rady 76/914/EHS (Ú. v. EÚ L 226, 10.9.2003, s. 4).

                     (2)

                        V záujme odstránenia akýchkoľvek pochybností tento článok ani túto dohodu nemožno vykladať tak, že sa nimi udeľujú práva či ukladajú povinnosti, ktorých by sa bolo možné priamo dovolávať na vnútroštátnych súdoch zmluvných strán.


               EURÓPSKA KOMISIA
            V Bruseli17. 6. 2022
            COM(2022) 310 final
            2022/0202(NLE)

            Návrh
            ROZHODNUTIE RADY
            o podpise v mene Európskej únie a predbežnom vykonávaní Dohody o cestnej nákladnej doprave medzi Európskou úniou a Moldavskou republikou

               DÔVODOVÁ SPRÁVA

               1.KONTEXT NÁVRHU

               •Dôvody a ciele návrhu

               Po zaútočení Ruska proti Ukrajine sa veľmi sťažili podmienky na prepravu nákladu z Moldavskej republiky. Moldavskí dopravcovia musia hľadať alternatívne trasy, aby sa vyhli tranzitu cez územie Ukrajiny, čo bolo doteraz jediným spôsobom, ako sa dostať na trhy tretích krajín východne od Ukrajiny. Nemožnosť tranzitu cez Ukrajinu ohrozuje plnenie dlhodobých zmlúv o dodaní tovaru (najmä poľnohospodárskych výrobkov), ktoré majú moldavskí dopravcovia so svojimi obchodnými partnermi vo Východnom regióne. S tým je spojená skutočnosť, že dopravcovia teraz možno budú musieť hľadať iných obchodných partnerov, a tak môžu zvýšiť svoje dvojstranné dopravné operácie s členskými štátmi Európskej únie.

               Cestnú nákladnú dopravu medzi Úniou a Moldavskou republikou v súčasnosti upravujú dva hlavné súbory mechanizmov, a to dvojstranné dohody o doprave medzi členskými štátmi a Moldavskou republikou a povolenia udelené v rámci systému multilaterálnych kvót Európskej konferencie ministrov dopravy (ECMT) v rámci Medzinárodného fóra pre dopravu. Oba tieto mechanizmy ukladajú dopravcom z oboch strán kvóty, pokiaľ ide o tranzit a dvojstranný obchod.

               Moldavskí dopravcovia by preto vzhľadom na túto situáciu museli zvýšiť tranzit v rámci európskych a dvojstranných operácií cestnej dopravy s členskými štátmi. Tým by sa podporila aj moldavská spoločnosť a hospodárstvo, ktoré bolo výrazne zasiahnuté ruskou agresiou a ktoré dočasne prijalo viac ako 350 000 utečencov prichádzajúcich z Ukrajiny a tranzitujúcich do iných krajín. Zvýšené využívanie počtu cestných dopravných operácií v porovnaní s bežnou situáciou by však s veľkou pravdepodobnosťou prekročilo kvóty stanovené v dvojstranných dohodách členských štátov s Moldavskou republikou a poskytnuté prostredníctvom ECMT v rámci Medzinárodného fóra pre dopravu.

               Touto dohodou o cestnej doprave medzi Európskou úniou a Moldavskou republikou by sa preto nahradili existujúce dvojstranné dohody o doprave medzi členskými štátmi a Moldavskom a dopravcom by sa uľahčilo využívanie alternatívnych cestných trás, keďže by došlo k liberalizácii dvojstranných operácií a tranzitu medzi oboma zmluvnými stranami.

               Preto je vhodné podpísať dohodu, ktorou sa liberalizuje cestná nákladná doprava medzi Európskou úniou a Moldavskou republikou v súvislosti s dvojstrannými operáciami a tranzitom. Táto dohoda by mala byť časovo obmedzená, ale s možnosťou jej obnovenia.

               •Súlad s ostatnými politikami Únie

                  Táto dohoda je v súlade so súčasnou politikou vonkajších vzťahov EÚ s Moldavskou republikou. Vláda Moldavskej republiky požiadala o takúto dohodu ako naliehavé opatrenie.

                  Dohoda o cestnej nákladnej doprave s Moldavskou republikou by bola tiež v súlade s dohodou o pridružení
                     1
                  , keďže v jej článku 82 sa vyzýva na spoluprácu v prospech zlepšenia pohybu tovaru, vyššej dynamiky dopravných tokov medzi Moldavskou republikou, EÚ a tretími krajinami v regióne, a to vďaka odstráneniu administratívnych, technických a iných prekážok.

               2.PRÁVNY ZÁKLAD, SUBSIDIARITA A PROPORCIONALITA

               •Právny základ

                  Článok 91 v spojení s článkom 218 ods. 5 Zmluvy o fungovaní Európskej únie (ZFEÚ).

               •Subsidiarita (v prípade inej ako výlučnej právomoci)

                   Nevzťahuje sa.

               •Proporcionalita

                  Dohoda je najúčinnejším nástrojom na posilnenie vzťahov v oblasti cestnej dopravy medzi EÚ a Moldavskou republikou, pretože odstraňuje existujúce obmedzenia uložené systémami kvót a povolení.

                  Dohoda nebude v porovnaní so súčasnou situáciou predstavovať dodatočnú administratívnu alebo finančnú záťaž pre orgány členských štátov ani pre odvetvie. Naopak, zníži administratívne zaťaženie odvetvia aj členských štátov. Odstráni najmä potrebu prepravných povolení pre dopravcov EÚ pre uvedené kategórie prepravných práv (tranzit a dvojstranné práva), čím sa zníži záťaž pre dopravné odvetvie EÚ, ako aj pre orgány členských štátov v súvislosti s administratívnymi formalitami spojenými s vydávaním a tlačou takýchto povolení.

               •Výber nástroja

                  Medzinárodná dohoda.

               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

               •Hodnotenia ex post/kontroly vhodnosti existujúcich právnych predpisov

                  Nevzťahuje sa.

               •Konzultácie so zainteresovanými stranami

                  Nevzťahuje sa.

               •Získavanie a využívanie expertízy

                  Nevzťahuje sa.

               •Posúdenie vplyvu

                  Nevzťahuje sa.

               •Regulačná vhodnosť a zjednodušenie

                  Nevzťahuje sa.

               •Základné práva

                  Nevzťahuje sa.

               4.VPLYV NA ROZPOČET

                  Návrh nemá žiadny vplyv na rozpočet Únie.

               5.ĎALŠIE PRVKY

               •Plány vykonávania, spôsob monitorovania, hodnotenia a podávania správ

                  Táto dohoda zahŕňa mechanizmus preskúmania stanovený v článkoch 5 a 6 s cieľom posúdiť potrebu a trvanie jej obnovenia. Na tento účel sa v článku 5 ods. 2 a článku 6 ods. 2 stanovuje, že spoločný výbor sa zvolá najneskôr tri mesiace pred uplynutím platnosti dohody.

               •Vysvetľujúce dokumenty (v prípade smerníc)

                  Nevzťahuje sa.

               •Podrobné vysvetlenie konkrétnych ustanovení návrhu

               Článkom 1 sa schvaľuje podpísanie dohody v mene Európskej únie s výhradou jej uzavretia.

               Článkom 2 sa od generálneho sekretariátu Rady vyžaduje, aby osobe alebo osobám, ktoré určí Komisia, udelil plnú moc na podpis dohody s výhradou jej uzavretia.

               Článkom 3 sa stanovuje predbežné vykonávanie v súlade s článkom 12 dohody.

                  Článkom 4 sa stanovuje nadobudnutie účinnosti navrhovaného rozhodnutia.

               2022/0202 (NLE)

               Návrh

               ROZHODNUTIE RADY

               o podpise v mene Európskej únie a predbežnom vykonávaní Dohody o cestnej nákladnej doprave medzi Európskou úniou a Moldavskou republikou

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 91 v spojení s jej článkom 218 ods. 5,

               so zreteľom na návrh Európskej komisie,

               keďže:

               (1)Rada 2. júna 2022 schválila začatie rokovaní s Moldavskou republikou o Dohode o cestnej nákladnej doprave medzi Európskou úniou a Moldavskou republikou (ďalej len „dohoda“).

               (2)Rokovania sa úspešne skončili 15. júna 2022.

               (3)Vzhľadom na závažné narušenia v odvetví dopravy v Moldavskej republike spôsobené ruskou agresiou proti Ukrajine je potrebné, aby moldavskí dopravcovia našli alternatívne cestné tranzitné trasy cez Európsku úniu a našli nové trhy na vývoz svojho tovaru.

               (4)Keďže povolenia udelené v rámci systému multilaterálnych kvót Európskej konferencie ministrov dopravy (ECMT) v rámci Medzinárodného fóra pre dopravu a existujúce dvojstranné dohody s Moldavskou republikou neumožňujú moldavským prevádzkovateľom cestnej nákladnej dopravy potrebnú flexibilitu na zintenzívnenie a plánovanie ich dopravných činností cez Európsku úniu a s Európskou úniou, je zásadné liberalizovať cestnú nákladnú dopravu na účely dvojstranných dopravných činností, ako aj tranzitu.

               (5)Táto časovo obmedzená dohoda s možnosťou obnovenia by sa preto mala urýchlene podpísať v mene Európskej únie s výhradou jej uzavretia k neskoršiemu dátumu.

               (6)S cieľom začať čo najskôr využívať pozitívne účinky tejto dohody v odvetví nákladnej dopravy by sa dohoda mala predbežne vykonávať v súlade s jej článkom 12,

               PRIJALA TOTO ROZHODNUTIE:

               Článok 1

               Týmto sa v mene Európskej únie schvaľuje podpísanie Dohody o cestnej nákladnej doprave medzi Európskou úniou a Moldavskou republikou s výhradou jej uzavretia.

               Znenie dohody je pripojené k tomuto rozhodnutiu ako príloha 1.

               Článok 2

               Generálny sekretariát Rady udelí osobe resp. osobám, ktoré určí Komisia, plnú moc na podpis dohody s výhradou jej uzavretia.

               Článok 3

               Dohoda sa predbežne vykonáva v súlade s článkom 12 dohody odo dňa jej podpísania až do nadobudnutia jej platnosti.

               Článok 4

               Toto rozhodnutie nadobúda účinnosť dňom jeho prijatia.

               V Bruseli

                     Za Radu

                     predseda

                     (1)

                        Dohoda o pridružení medzi Európskou úniou a Európskym spoločenstvom pre atómovú energiu a ich členskými štátmi a Moldavskou republikou.

    ---documentbreak---

               EURÓPSKA KOMISIA
            V Bruseli17. 6. 2022
            COM(2022) 310 final

            PRÍLOHA
            k
            rozhodnutiu Rady
            o podpise v mene Európskej únie a predbežnom vykonávaní Dohody o cestnej nákladnej doprave medzi Európskou úniou a Moldavskou republikou

               PRÍLOHA

               DOHODA O CESTNEJ NÁKLADNEJ DOPRAVE
               MEDZI EURÓPSKOU ÚNIOU
               A MOLDAVSKOM

               EURÓPSKA ÚNIA, ďalej aj „Únia“,

               na jednej strane

               a EURÓPSKA ÚNIA,

               ďalej aj „Únia“,

               na jednej strane

               a

               MOLDAVSKÁ REPUBLIKA

               na strane druhej,

               ďalej jednotlivo ako „strana dohody“ a spoločne ako „strany dohody“,

               1.UZNÁVAJÚC významné narušenia, ktorým čelí odvetvie dopravy v Moldavskej republike po zaútočení Ruska proti Ukrajine,

               2.UVEDOMUJÚC SI nedostupnosť základných dopravných trás cez Ukrajinu pre vývoz z Moldavska a naliehavú potrebu chrániť dodávateľské reťazce a potravinovú bezpečnosť využívaním alternatívnych trás z Moldavskej republiky cez územie Európskej únie,

               3.ŽELAJÚC SI podporiť moldavskú spoločnosť a hospodárstvo a umožniť prevádzkovateľom cestnej nákladnej dopravy z Únie a Moldavska v prípade potreby vykonávať nákladnú dopravu na moldavské územie a cez toto územie a umožniť Moldavskej republike ďalej prispôsobovať jej hospodárske a dopravné modely, aby mohla reagovať na vplyv ruskej agresie na medzinárodné trhy,

               4.POZNAMENÁVAJÚC, že súčasný systém založený na obmedzenom počte povolení členských štátov neumožňuje moldavským prevádzkovateľom cestnej nákladnej dopravy potrebnú flexibilitu na zintenzívnenie ich dopravných činností cez Úniu a s Úniou,

               5.S ODHODLANÍM zabezpečiť do budúcnosti, aby podmienky prístupu na trh cestnej nákladnej dopravy medzi zmluvnými stranami, ktoré sú v súčasnosti dostupné prevádzkovateľom cestnej dopravy usadeným v ktorejkoľvek zo zmluvných strán, neboli v žiadnom prípade prísnejšie v porovnaní s aktuálnou situáciou,

               6.S ODHODLANÍM pomôcť moldavskému hospodárstvu liberalizáciou tranzitnej a dvojstrannej medzinárodnej prepravy medzi Úniou a Moldavskou republikou s cieľom umožniť potrebnú prepravu tovaru a udeliť rovnaké recipročné práva obom zmluvným stranám na vykonávanie tranzitnej a dvojstrannej medzinárodnej prepravy medzi týmito územiami,

               7.POZNAMENÁVAJÚC, že v prílohe X k Dohode o pridružení medzi Európskou úniou a Európskym spoločenstvom pre atómovú energiu a ich členskými štátmi a Moldavskou republikou (ďalej len „dohoda o pridružení“) sa Moldavská republika zaväzuje postupne aproximovať svoje právne predpisy v oblasti cestnej dopravy s právnymi predpismi Únie a medzinárodnými nástrojmi vymenovanými v uvedenej prílohe,

               8.ŽELAJÚC SI, aby sa na ustanovenia tejto dohody vzťahovala kapitola dohody o pridružení o urovnávaní sporov,

               9.UVEDOMUJÚC SI, že nie je možné predvídať trvanie vplyvu ruskej agresie na odvetvie dopravy a infraštruktúry na Ukrajine, ako aj na moldavských prevádzkovateľov dopravy, čo je dôvod, pre ktorý zmluvné strany najneskôr tri mesiace pred uplynutím platnosti tejto dohody uskutočnia konzultácie v rámci spoločného výboru s cieľom posúdiť potrebu jej obnovenia,

               10.UZNÁVAJÚC, že Európskou dohodou o práci posádok vozidiel v medzinárodnej cestnej doprave (AETR) sa zabezpečí, aby pri dopravných operáciách podľa tejto dohody boli rešpektované pracovné podmienky vodičov, spravodlivá hospodárska súťaž a aby nebola ohrozená bezpečnosť cestnej premávky,

               SA DOHODLI TAKTO:

               Článok 1

               Ciele

               1.Cieľom tejto dohody je dočasne uľahčiť cestnú nákladnú dopravu medzi územím Európskej únie a Moldavskou republikou a cez tieto územia, a to udelením dodatočných práv na tranzit a prepravu tovaru medzi zmluvnými stranami prevádzkovateľom usadeným v jednej zo zmluvných strán, v reakcii na následky ruskej agresie proti Ukrajine a výrazné narušenia, ktoré spôsobuje pre odvetvie cestnej dopravy v Moldavskej republike.

               2.Táto dohoda sa nesmie vykladať tak, že jej účinkom je obmedzenie alebo iné sprísnenie podmienok prístupu na trh služieb medzinárodnej cestnej dopravy medzi zmluvnými stranami v porovnaní so situáciou existujúcou v deň pred nadobudnutím platnosti tejto dohody.

               Článok 2

               Rozsah pôsobnosti

               Táto dohoda sa uplatňuje na tranzit a medzinárodnú cestnú prepravu tovaru medzi zmluvnými stranami za poplatok alebo úhradu a nie je ňou dotknuté uplatňovanie pravidiel stanovených systémom multilaterálnych kvót Európskej konferencie ministrov dopravy v rámci Medzinárodného fóra pre dopravu. Cestná preprava tovaru v rámci členského štátu Európskej únie alebo medzi členskými štátmi Európskej únie nepatrí do rozsahu pôsobnosti tejto dohody. Táto dohoda sa nevzťahuje na tranzit tovaru cez územie druhej zmluvnej strany na účely prepravy tovaru medzi tretími krajinami.

               Článok 3

               Vymedzenie pojmov

               Na účely tejto dohody sa uplatňuje toto vymedzenie pojmov:

               1.„zmluvná strana usadenia“ je zmluvná strana, na ktorej území je usadený prevádzkovateľ cestnej nákladnej dopravy;

               2.„prevádzkovateľ cestnej nákladnej dopravy“ je akákoľvek fyzická alebo právnická osoba, ktorá vykonáva nákladnú dopravu na obchodné účely, usadená na území zmluvnej strany v súlade s právnymi predpismi danej zmluvnej strany a schválená tou istou zmluvnou stranou na vykonávanie medzinárodnej prepravy tovaru za poplatok alebo úhradu motorovými vozidlami alebo jazdnými súpravami;

               3.„vozidlo“ je motorové vozidlo evidované v jednej zo zmluvných strán alebo jazdná súprava, z ktorej aspoň motorové vozidlo je evidované v jednej zo zmluvných strán, používané výhradne na prepravu tovaru;

               4.„tranzit“ je pohyb vozidiel na území zmluvnej strany bez naloženia alebo vykládky tovaru prevádzkovateľom cestnej nákladnej dopravy usadeným v druhej zmluvnej strane;

               5.„dvojstranná medzinárodná preprava“ sú jazdy naloženým vozidlom z územia zmluvnej strany usadenia na územie druhej zmluvnej strany a naopak, s tranzitom cez územie tretej krajiny alebo bez neho.

               Článok 4

               Prístup k službám cestnej dopravy

               Prevádzkovatelia cestnej nákladnej dopravy sú oprávnení vykonávať tieto činnosti cestnej nákladnej dopravy:

               a)jazdy naloženým vozidlom, ktorého miesto odchodu a miesto príchodu sa nachádzajú na území dvoch rôznych zmluvných strán, s tranzitom cez územie tretej krajiny alebo bez neho;

               b)jazdy naloženým vozidlom z územia zmluvnej strany usadenia na územie tej istej zmluvnej strany s tranzitom cez územie druhej zmluvnej strany;

               c)jazdy naloženým vozidlom na územie zmluvnej strany usadenia alebo z jej územia na územie tretej krajiny s tranzitom cez územie druhej zmluvnej strany;

               d)jazdy prázdnym vozidlom v súvislosti s jazdami uvedenými v písmenách a), b) a c).

               Článok 5

               Trvanie

               1.Táto dohoda sa uplatňuje do 31. marca 2023.

               2.Najneskôr tri mesiace pred uplynutím platnosti dohody zmluvné strany uskutočnia konzultácie s cieľom posúdiť potrebu jej predĺženia. Na tento účel zmluvné strany uskutočňujú konzultácie v rámci spoločného výboru uvedeného v článku 6 ods. 2.

               Článok 6

               Spoločný výbor

               1.Týmto sa zriaďuje spoločný výbor. Výbor dozerá na uplatňovanie a vykonávanie tejto dohody a toto uplatňovanie a vykonávanie monitoruje, pričom pravidelne preskúmava fungovanie tejto dohody z pohľadu jej cieľov.

               2.Spoločný výbor sa zvoláva na žiadosť ktoréhokoľvek spolupredsedu. Zvolá sa tiež najneskôr tri mesiace pred uplynutím platnosti dohody s cieľom posúdiť potrebu pokračovania tejto dohody v súlade s článkom 5 ods. 2 a rozhodnúť o nej. Spoločný výbor prijme rozhodnutie o takomto pokračovaní, prípadne aj o jeho trvaní, v súlade s odsekom 5 tohto článku.

               3.Spoločný výbor je zložený zo zástupcov zmluvných strán. Zástupcovia členských štátov Európskej únie sa môžu zúčastňovať na zasadnutiach spoločného výboru ako pozorovatelia.

               4.Spoločnému výboru striedavo predsedá zástupca Európskej únie a zástupca Moldavskej republiky.

               5.Spoločný výbor prijíma svoje rozhodnutia konsenzom. Tieto rozhodnutia sú pre zmluvné strany záväzné a zmluvné strany prijmú všetky potrebné opatrenia na ich vykonanie.

               6.Spoločný výbor prijíma svoj rokovací poriadok.

               Článok 7

               Urovnávanie sporov
                  1

               Ak medzi zmluvnými stranami vznikne spor týkajúci sa výkladu a uplatňovania tejto dohody, ustanovenia kapitoly 14 hlavy V dohody o pridružení sa uplatňujú mutatis mutandis.

               Článok 8

               Plnenie záväzkov

               1.Každá zmluvná strana nesie plnú zodpovednosť za dodržiavanie všetkých ustanovení tejto dohody.

               2.Každá zmluvná strana zabezpečí, aby sa prijali všetky potrebné opatrenia na uvedenie ustanovení tejto dohody do platnosti vrátane ich dodržiavania na všetkých úrovniach verejnej správy, ako aj osobami vykonávajúcimi delegovanú vládnu právomoc. Každá zmluvná strana koná v dobrej viere, aby zabezpečila dosiahnutie cieľov stanovených v tejto dohode.

               3.Táto dohoda je osobitnou dohodou v zmysle článku 458 ods. 1 dohody o pridružení. Zmluvná strana môže prijať vhodné opatrenia týkajúce sa tejto dohody v prípade obzvlášť závažného a podstatného porušenia ktoréhokoľvek zo záväzkov opísaných v článku 2 ods. 1 dohody o pridružení ako základných prvkov, ktoré ohrozuje medzinárodný mier a bezpečnosť tak, že si vyžaduje okamžitú reakciu. Takéto vhodné opatrenia sa prijmú v súlade s článkom 455 dohody o pridružení.

               Článok 9

               Ochranné opatrenia

               1.Každá zmluvná strana môže prijať vhodné ochranné opatrenia, ak sa domnieva, že dopravné činnosti vykonávané prevádzkovateľmi cestnej nákladnej dopravy druhej zmluvnej strany predstavujú hrozbu pre bezpečnosť cestnej premávky. Ochranné opatrenia sa prijímajú v plnom súlade s medzinárodným právom, sú primerané a obmedzené, pokiaľ ide o ich rozsah pôsobnosti a trvanie, na to, čo je nevyhnutne potrebné na nápravu situácie alebo zachovanie rovnováhy tejto dohody. Prednosť majú také opatrenia, ktoré čo najmenej narušujú fungovanie tejto dohody.

               2.Dotknutá zmluvná strana pred začatím konzultácií oznámi prijaté opatrenia druhej zmluvnej strane a poskytne všetky relevantné informácie.

               3.Zmluvné strany okamžite začnú konzultácie v spoločnom výbore s úmyslom nájsť vzájomne prijateľné riešenie.

               4.Akékoľvek opatrenie prijaté podľa tohto článku sa pozastaví, len čo zmluvná strana, ktorá pochybila, bude opäť spĺňať ustanovenia tejto dohody alebo keď skončí ohrozenie bezpečnosti cestnej premávky.

               Článok 10

               Územná pôsobnosť

               Táto dohoda sa na jednej strane vzťahuje na územie, na ktorom sa uplatňuje Zmluva o Európskej únii a Zmluva o fungovaní Európskej únie, a to za podmienok, ktoré sú v týchto zmluvách stanovené, a na druhej strane na územie Moldavskej republiky.

               Jej uplatňovanie sa dočasne pozastavuje v tých oblastiach, nad ktorými vláda Moldavskej republiky nevykonáva účinnú kontrolu. Jej uplatňovanie sa môže obnoviť na základe rozhodnutia Rady pre pridruženie alebo rozhodnutia Spoločného výboru pre pridruženie, ktorým sa potvrdzuje, že Moldavská republika môže zabezpečiť plný súlad s dohodou.

               Článok 11

               Vypovedanie dohody

               1.Ktorákoľvek zmluvná strana môže kedykoľvek písomne oznámiť diplomatickou cestou druhej zmluvnej strane svoje rozhodnutie vypovedať túto dohodu. Platnosť dohody sa skončí dva týždne po takomto oznámení, pokiaľ oznamujúca zmluvná strana neuvedie neskorší dátum nadobudnutia účinnosti takéhoto oznámenia. V druhom prípade nesmie tento dátum nastať neskôr ako dva mesiace odo dňa oznámenia.

               2.Prevádzkovateľom cestnej nákladnej dopravy, ktorých vozidlo sa nachádza na území druhej zmluvnej strany po uplynutí platnosti tejto dohody, sa povolí tranzit cez územie danej zmluvnej strany, aby sa mohli vrátiť na územie zmluvnej strany, kde sú usadení.

               3.V záujme väčšej istoty dátum oznámenia uvedený v odseku 1 je dátum doručenia oznámenia druhej zmluvnej strane.

               4.Uplynutie platnosti podľa článku 5 alebo vypovedanie tejto dohody podľa odseku 1 tohto článku nemá za následok obmedzenie podmienok prístupu na trh služieb cestnej dopravy medzi zmluvnými stranami v porovnaní so situáciou existujúcou v deň pred nadobudnutím platnosti tejto dohody. Na tento účel, ak medzi zmluvnými stranami neexistuje následná dohoda, sa práva na prístup na trh stanovené v dvojstranných dohodách existujúcich medzi členskými štátmi Európskej únie a Moldavskou republikou v uvedený deň opäť uplatňujú odo dňa uplynutia platnosti alebo vypovedania tejto dohody.

               Článok 12

               Nadobudnutie platnosti a predbežné vykonávanie

               1.Zmluvné strany túto dohodu ratifikujú alebo schvália v súlade so svojimi vlastnými postupmi. Táto dohoda nadobúda platnosť dňom, keď si zmluvné strany navzájom oznámia ukončenie svojich vnútorných právnych postupov potrebných na tento účel.

               2.Bez ohľadu na odsek 1 Únia a Moldavská republika súhlasia s predbežným vykonávaním tejto dohody odo dňa jej podpisu.

               3.Na účely príslušných ustanovení tejto dohody sa všetky odkazy na dátum nadobudnutia platnosti tejto dohody v takýchto ustanoveniach chápu ako odkazy na dátum, od ktorého sa táto dohoda predbežne vykonáva, v súlade s odsekom 2 tohto článku.

               Vyhotovené v anglickom, bulharskom, českom, dánskom, estónskom, fínskom, francúzskom, gréckom, holandskom, chorvátskom, írskom, litovskom, lotyšskom, maďarskom, maltskom, nemeckom, poľskom, portugalskom, rumunskom, slovenskom, slovinskom, španielskom, švédskom a talianskom jazyku, pričom každé znenie je rovnako autentické.

               NA DÔKAZ TOHO dolupodpísaní splnomocnení zástupcovia, náležite na tento účel oprávnení, podpísali túto dohodu.

               V Bruseli … dňa … roku ...

                  Za Európsku úniu

                  Za Moldavskú republiku

                     (1)

                        V záujme odstránenia akýchkoľvek pochybností tento článok ani túto dohodu nemožno vykladať tak, že sa nimi udeľujú práva či ukladajú povinnosti, ktorých by sa bolo možné priamo dovolávať na vnútroštátnych súdoch zmluvných strán.


               EURÓPSKA KOMISIA
            V Bruseli20. 6. 2022
            COM(2022) 290 final
            2022/0190(NLE)

            Návrh
            ROZHODNUTIE RADY
            o pozícii, ktorá sa má zaujať v mene Európskej únie v Ústrednej komisii pre plavbu na Rýne, pokiaľ ide o prijatie revidovaného nariadenia pre členov posádky plavidiel plávajúcich na Rýne (RPN)

               DÔVODOVÁ SPRÁVA

               1.Predmet návrhu

               Tento návrh sa týka rozhodnutia o pozícii, ktorá sa má zaujať v mene Únie, pokiaľ ide o uznesenie, ktoré má v nadchádzajúcich mesiacoch prijať Ústredná komisia pre plavbu na Rýne (CCNR) písomným postupom v súvislosti s návrhom nariadenia pre členov posádky plavidiel plávajúcich na Rýne (RPN). RPN je v procese revízie, ktorou sa má zohľadniť smernica Európskeho parlamentu a Rady (EÚ) 2017/2397 z 12. decembra 2017 o uznávaní odborných kvalifikácií v oblasti vnútrozemskej plavby a o zrušení smerníc Rady 91/672/EHS a 96/50/ES
                  1
               .

               2.Kontext návrhu

               2.1.CCNR

               CCNR je medzinárodná organizácia s regulačnými právomocami pre otázky vnútrozemskej vodnej dopravy na rieke Rýn. Zmluvnými stranami CCNR sú štyri členské štáty EÚ (Belgicko, Francúzsko, Holandsko a Nemecko) a Švajčiarsko.

               V Revidovanom dohovore o plavbe na Rýne podpísanom 17. októbra 1868 v Mannheime sa vymedzuje právny rámec, ktorým sa riadi využívanie Rýna ako vnútrozemskej vodnej cesty na plavbu, a stanovujú sa právomoci CCNR. V súčasnosti platné znenie dohovoru je výsledkom dohovoru z 20. novembra 1963, ktorý nadobudol platnosť 14. apríla 1967 a ktorým sa zmenil Revidovaný dohovor o plavbe na Rýne.

               V tomto rámci prijala CCNR niekoľko nariadení. Právnym aktom, ktorý sa vzťahuje na požiadavky týkajúce sa posádky, je nariadenie pre členov posádky plavidiel plávajúcich na Rýne (RPN).

               Plénum zasadá dvakrát ročne a na zasadnutiach sa zúčastňujú zástupcovia členských štátov CCNR. Ide o rozhodovací orgán CCNR, ktorý prijíma uznesenia ústrednej komisie a prijíma a mení jej technické predpisy. Každý členský štát CCNR má jeden hlas a rozhodnutia sa prijímajú jednomyseľne. Rozhodnutia sa môžu výnimočne prijímať písomným postupom, ale tiež jednomyseľným súhlasom. Uznesenia sú právne záväzné. EÚ nie je členom CCNR.

               2.2.Pripravovaný akt CCNR

               V nadchádzajúcich mesiacoch má CCNR prijať uznesenie o zmene RPN, čo je technický predpis, ktorý sa vzťahuje na požiadavky týkajúce sa posádky. Záväzný charakter RPN medzi členmi CCNR je stanovený v Mannheimskom dohovore zo 17. októbra 1868. Zmena je potrebná na zohľadnenie smernice (EÚ) 2017/2397. Požiadavky na členov posádky plavidiel plávajúcich na Rýne nepatria do rozsahu pôsobnosti smerníc 91/672/EHS a 96/50/ES, smernicou 2017/2397 sa však rozširuje uplatňovanie jej pravidiel na rieku Rýn
                  2
               .

               Článok 10 ods. 2 smernice (EÚ) 2017/2397 znie takto:

               „2. Každý preukaz odbornej spôsobilosti, služobná lodnícka knižka alebo lodný denník vydaný v súlade s nariadeniami pre členov posádky plavidiel plávajúcich na Rýne, ktorými sa stanovujú požiadavky totožné s požiadavkami tejto smernice, sú platné na všetkých vnútrozemských vodných cestách Únie. Takéto preukazy, služobné lodnícke knižky a lodné denníky, ktoré vydala tretia krajina, sú platné na všetkých vnútrozemských vodných cestách Únie za predpokladu, že táto tretia krajina uznáva vo svojej jurisdikcii doklady Únie vydané podľa tejto smernice.“

               V článku 10 ods. 2 uvedenej smernice sa vyžaduje, aby každý preukaz odbornej spôsobilosti, služobná lodnícka knižka alebo lodný denník vydaný v súlade s RPN boli platné na všetkých vnútrozemských vodných cestách Únie, preto sa v RPN musia stanoviť požiadavky totožné s požiadavkami smernice. RPN sa preto musí zodpovedajúcim spôsobom zrevidovať, aby boli doklady pre Rýn vydané po 17. januári 2022 platné v EÚ.

               Uznesenia pripravujú výbory a pracovné skupiny. Za odborné kvalifikácie je zodpovedný výbor CCNR pre sociálne otázky, zamestnanosť a odbornú prípravu (STF) a jeho pracovná skupina pre sociálne otázky, zamestnanosť a odborné vzdelávanie (STF/G). Na základe ďalej uvedeného neoficiálneho dokumentu Komisie zriadila CCNR na revíziu pôvodného návrhu „osobitnú skupinu pre RPN“.

               Práca na revízii sa začala v júni 2018. Táto záležitosť sa riešila na nasledujúcich technických stretnutiach, ktoré umožnili dosiahnuť dohodu na úrovni CCNR na základe prvého návrhu:

               ·zasadnutia STF/G (22. 3. 2018, 6. 9. 2018, 22. – 23. 1. 2019, 21. 2. 2019,19. 3. 2019, 9. 5. 2019, 10. – 11. 9. 2019, 9. 10. 2019, 6. – 7. 11. 2019),

               ·zasadnutia STF (21. 3. 2018, 19. 3. 2019, 10. 10. 2019),

               ·plenárne zasadnutie CCNR (7. 6. 2018, 4. 12. 2019).

               Komisia predložila Rade 22. októbra 2020 neoficiálny dokument s cieľom stanoviť pozíciu EÚ na zasadnutí pracovnej skupiny STF CCNR 5. novembra 2020 a na plenárnom zasadnutí CCNR 3. decembra 2020, pokiaľ ide o prvú verziu RPN predloženú Komisii 20. decembra 2019. Viaceré ustanovenia prvého návrhu znenia vyvolali vážne obavy, pretože boli buď nezlučiteľné s ustanoveniami smernice (EÚ) 2017/2397 alebo s nimi neboli totožné. Rada nezaujala pozíciu a CCNR stiahla prijatie RPN z programu uvedených dvoch zasadnutí. Po sérii stretnutí na technickej úrovni medzi útvarmi Komisie a CCNR a po niekoľkých výmenách návrhov znení predložila CCNR 31. marca 2022 štvrtú verziu návrhu revidovaného RPN. Predmetom tohto návrhu je štvrtá verzia, ktorá podlieha osobitným zmenám navrhnutým Komisiou.

               3.Pozícia, ktorá sa má zaujať v mene Únie

               Na základe článku 218 ods. 9 ZFEÚ sa vyžaduje rozhodnutie o pozícii, ktorá sa má zaujať v mene Únie, keďže predmet patrí do výlučnej vonkajšej právomoci EÚ na základe poslednej časti článku 3 ods. 2 ZFEÚ, vzhľadom na to, že záležitosti, na ktoré sa vzťahuje RPN, sa v práve Únie upravujú harmonizovanými ustanoveniami uvedenými v smernici (EÚ) 2017/2397, smernici 2008/68/ES
                  3
                a smernici 2005/36/ES
                  4
               .

               Navrhovanou pozíciou Únie je podporiť prijatie zmeneného znenia RPN (pozri prílohu). Komisia sa domnieva, že návrh CCNR predložený 31. marca 2022 treba zmeniť z tohto dôvodu:

               v článku 10 ods. 2 smernice (EÚ) 2017/2397 sa uznáva koexistencia právnych rámcov EÚ a CCNR tým, že sa v ňom uvádza, že preukazy odbornej spôsobilosti, služobné lodnícke knižky a lodné denníky vydané v súlade s nariadeniami pre členov posádky plavidiel plávajúcich na Rýne, ktorými sa stanovujú požiadavky totožné s požiadavkami smernice, sú platné na všetkých vnútrozemských vodných cestách Únie.

               Autonómia práva EÚ, jediný zdroj platnosti dokladov EÚ ako napr. preukazy odbornej spôsobilosti Únie, však nesmie byť ohrozená. Malo by sa predovšetkým objasniť, že pokiaľ ide o vnútrozemské vodné cesty Únie, CCNR nemá právomoc regulovať záležitosti týkajúce sa platnosti dokladov Únie prostredníctvom RPN, pretože v RPN sa môžu stanoviť len požiadavky na doklady súvisiace s riekou Rýn (napríklad rýnske licencie).

               Okrem toho by sa prechodné ustanovenia RPN mali upraviť tak, aby sa zabezpečila úplná zlučiteľnosť s ustanoveniami smernice (EÚ) 2017/2397.

               4.Právny základ

               4.1.Procesnoprávny základ

               4.1.1.Zásady

               V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody.“

               Článok 218 ods. 9 ZFEÚ sa uplatňuje bez ohľadu na to, či je Únia členom predmetného orgánu alebo zmluvnou stranou dohody
                  5
               .

               Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva, ktorým sa riadi predmetný orgán.

               4.1.2.Uplatnenie na tento prípad

               CCNR je medzinárodná organizácia. Akt, ktorý má CCNR prijať, predstavuje akt s právnymi účinkami. Pripravovaný akt môže rozhodujúcim spôsobom ovplyvniť obsah právnych predpisov EÚ, konkrétne smernice (EÚ) 2017/2397. Z toho dôvodu, že v smernici (EÚ) 2017/2397 sa výslovne odkazuje na preukazy odbornej spôsobilosti, služobné lodnícke knižky alebo lodné denníky vydané v súlade s nariadeniami pre členov posádky plavidiel plávajúcich na Rýne.

               Preto je potrebné stanoviť pozíciu, ktorá sa má prijať v mene Únie v komisii CCNR, pokiaľ ide o prijatie zmeneného RPN. Procesnoprávnym základom navrhovaného rozhodnutia je článok 218 ods. 9 ZFEÚ.

               4.2.Hmotnoprávny základ

               4.2.1.Zásady

               Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného aktu, v súvislosti s ktorým sa zaujíma pozícia v mene Únie. Ak pripravovaný akt sleduje dva ciele alebo obsahuje dve zložky a ak jeden z týchto cieľov alebo jednu z týchto zložiek možno určiť ako hlavnú, zatiaľ čo druhý cieľ alebo druhá zložka je len vedľajšia, rozhodnutie podľa článku 218 ods. 9 ZFEÚ musí byť založené na jedinom hmotnoprávnom základe, a to na tom, ktorý si vyžaduje hlavný alebo prevažujúci cieľ alebo zložka.

               4.2.2.Uplatnenie na tento prípad

               Hlavný cieľ a obsah pripravovaných aktov súvisí so spoločnou dopravnou politikou.

               Hmotnoprávnym základom navrhovaného rozhodnutia je preto článok 91 ods. 1 ZFEÚ.

               4.3.Záver

               Právnym základom navrhovaného rozhodnutia by mal byť článok 91 ods. 1 ZFEÚ v spojení s článkom 218 ods. 9 ZFEÚ.

               2022/0190 (NLE)

               Návrh

               ROZHODNUTIE RADY

               o pozícii, ktorá sa má zaujať v mene Európskej únie v Ústrednej komisii pre plavbu na Rýne, pokiaľ ide o prijatie revidovaného nariadenia pre členov posádky plavidiel plávajúcich na Rýne (RPN)

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 91 ods. 1 v spojení s článkom 218 ods. 9,

               so zreteľom na návrh Európskej komisie,

               keďže:

               (1)Revidovaný dohovor o plavbe na Rýne zo 17. októbra 1868 zmenený Dohovorom o zmene revidovaného dohovoru o plavbe na Rýne prijatým 20. novembra 1963 nadobudol platnosť 14. apríla 1967.

               (2)Podľa článku 17 dohovoru môže Ústredná komisia pre plavbu na Rýne (CCNR) prijať požiadavky v oblasti odborných kvalifikácií.

               (3)Predpokladá sa, že CCNR v nadchádzajúcich mesiacoch prijme písomným postupom uznesenie, ktorým sa zmení nariadenie pre členov posádky plavidiel plávajúcich na Rýne (RPN) s cieľom zohľadniť smernicu Európskeho parlamentu a Rady (EÚ) 2017/2397
                  6
               . Aby bol preukaz odbornej spôsobilosti, služobná lodnícka knižka alebo lodný denník vydaný v súlade s uvedeným nariadením platný na vnútrozemských vodných cestách Únie, musia sa v RPN stanoviť požiadavky totožné s požiadavkami smernice.

               (4)V smernici (EÚ) 2017/2397 sa síce uznáva koexistencia právnych rámcov Únie a CCNR, autonómia práva Únie však nesmie byť ohrozená. Ustanovenia RPN sa preto uplatňujú bez toho, aby bolo dotknuté uplatňovanie smernice (EÚ) 2017/2397, v ktorej sa stanovujú požiadavky na rovnakú tému.

               (5)Je vhodné stanoviť pozíciu, ktorá sa má zaujať v mene Únie v CCNR, keďže prijatie revidovaného RPN môže rozhodujúcim spôsobom ovplyvniť obsah práva Únie, konkrétne smernice (EÚ) 2017/2397.

               (6)Navrhovanou pozíciou Únie je preto podporiť prijatie znenia RPN, ktoré obsahuje požiadavky totožné s požiadavkami smernice (EÚ) 2017/2397, s výhradou zmien stanovených v prílohe.

               (7)Únia nie je členom CCNR. Pozíciu Únie vyjadria členské štáty Únie, ktoré sú členmi CCNR, konajúc spoločne,

               PRIJALA TOTO ROZHODNUTIE:

               Článok 1

               1.Pozícia, ktorá sa má zaujať v mene Únie, ak Ústredná komisia pre plavbu na Rýne prijme písomným postupom uznesenie, ktorým sa mení nariadenie pre členov posádky plavidiel plávajúcich na Rýne, je súhlasiť s prijatím zmeneného znenia uvedeného nariadenia, ktoré obsahuje požiadavky totožné s požiadavkami smernice (EÚ) 2017/2397, s výhradou zmien stanovených v prílohe.

               Článok 2

               2.Pozíciu uvedenú v článku 1 vyjadria členské štáty Únie, ktoré sú členmi CCNR, konajúc spoločne.

               Článok 3

               Menšie technické zmeny pozícií uvedených v článku 1 možno dohodnúť bez ďalšieho rozhodnutia Rady.

               Článok 4

               Toto rozhodnutie je určené členským štátom.

               V Bruseli

                     Za Radu

                     predseda

                     (1)

                        Smernica Európskeho parlamentu a Rady (EÚ) 2017/2397 z 12. decembra 2017 o uznávaní odborných kvalifikácií v oblasti vnútrozemskej plavby a o zrušení smerníc Rady 91/672/EHS a 96/50/ES (Ú. v. EÚ L 345, 27.12.2017, s. 53).

                     (2)

                        Pozri odôvodnenie 4 smernice (EÚ) 2017/2397.

                     (3)

                        Smernica Európskeho parlamentu a Rady 2008/68/ES z 24. septembra 2008 o vnútrozemskej preprave nebezpečného tovaru (Ú. v. EÚ L 260, 30.9.2008, s. 13).

                     (4)

                        Smernica Európskeho parlamentu a Rady 2005/36/ES zo 7. septembra 2005 o uznávaní odborných kvalifikácií (Ú. v. EÚ L 255, 30.9.2005, s. 22).

                     (5)

                        Rozsudok Súdneho dvora zo 7. októbra 2014, Nemecko/Rada, C-399/12, ECLI:EU:C:2014:2258, bod 64.

                     (6)

                        Smernica Európskeho parlamentu a Rady (EÚ) 2017/2397 z 12. decembra 2017 o uznávaní odborných kvalifikácií v oblasti vnútrozemskej plavby a o zrušení smerníc Rady 91/672/EHS a 96/50/ES (Ú. v. EÚ L 345, 27.12.2017, s. 53).

    ---documentbreak---

               EURÓPSKA KOMISIA
            V Bruseli20. 6. 2022
            COM(2022) 290 final

            PRÍLOHA
            k
            návrhu rozhodnutia Rady
            o pozícii, ktorá sa má zaujať v mene Európskej únie v Ústrednej komisii pre plavbu na Rýne, pokiaľ ide o prijatie revidovaného nariadenia pre členov posádky plavidiel plávajúcich na Rýne (RPN)

               PRÍLOHA

               Návrh revidovaného nariadenia pre členov posádky plavidiel plávajúcich na Rýne (RPN) sa upravuje takto:

               V článku 3.02 sa odsek 1 nahrádza takto:

               „1.
                     Na Rýne sú platné preukazy odbornej spôsobilosti Únie, služobné lodnícke knižky a lodné denníky vydané podľa smernice (EÚ) 2017/2397, ako aj preukazy odbornej spôsobilosti, služobné lodnícke knižky a lodné denníky vydané podľa tohto nariadenia bez toho, aby bola dotknutá uvedená smernica, ak sa uplatňuje, a najmä jej článok 10.

               V súlade s ustanoveniami tohto nariadenia a ustanoveniami smernice, ak sa uplatňuje, oOdbornú spôsobilosť na výkon funkcie na palube musí kedykoľvek preukázať

               a)
                     lodný kapitán prostredníctvom preukazu odbornej spôsobilosti lodného kapitána pre typ a rozmery dotknutého plavidla alebo únijného preukazu odbornej spôsobilosti lodného kapitána, ku ktorému sú v prípade potreby priložené potrebné osobitné povolenia;

               b)
                     ostatní členovia posádky prostredníctvom platnej služobnej lodníckej knižky, ktorá im bola vydaná a ktorá obsahuje preukaz odbornej spôsobilosti alebo preukaz odbornej spôsobilosti Únie;

               c)
                     odborníci na prepravu cestujúcich a odborníci na skvapalnený zemný plyn prostredníctvom preukazu odbornej spôsobilosti alebo preukazu odbornej spôsobilosti Únie, ako aj odborníci na prvú pomoc, nosiči dýchacích prístrojov a bezpečnostný personál na palube plavidiel prepravujúcich nebezpečný tovar prostredníctvom preukazu týkajúceho sa týchto osobitných činností.

               Odchylne od písmen b) a c) môžu členovia posádky námorných lodí plaviacich sa na Rýne, s výnimkou lodného kapitána, preukázať svoju odbornú spôsobilosť predložením preukazu vydaného alebo uznaného v súlade s dohovorom STCW.“

               V článku 5.01 sa odseky 3 a 6 nahrádzajú takto:

               „3.
                     Príslušný orgán je zodpovedný za všeobecné údaje a kontrolné úradné potvrdenie. Na tento účel je oprávnený požadovať predloženie lodných denníkov alebo výpisov z nich alebo iných príslušných dokladov. Kontrolné úradné potvrdenie môže vystaviť len v prípade plavieb, ktoré sa uskutočnili pred najviac 15 mesiacmi. Lodný kapitán je zodpovedný za zaznamenávanie osobitných údajov týkajúcich sa uskutočnených plavieb.“;

               „6.
                     V súlade s ustanoveniami tohto nariadenia a ustanoveniami smernice (EÚ) 2017/2397, ak sa uplatňuje, je lodný kapitán zodpovedný za zaznamenávanie osobitných údajov týkajúcich sa uskutočnených plavieb. Lodný kapitán musí:

               a)
                     do služobnej lodníckej knižky pravidelne zapisovať všetky záznamy v súlade s pokynmi na vedenie služobnej lodníckej knižky, ktoré tieto knižky obsahujú;

               b)
                     uchovávať služobnú lodnícku knižku na bezpečnom mieste vo veliteľskej kabíne až do skončenia služby alebo ukončenia pracovnej zmluvy alebo akejkoľvek inej dohody;

               c)
                     na žiadosť držiteľa odovzdať držiteľovi bezodkladne a kedykoľvek služobnú lodnícku knižku.“

               V článku 13.01 sa odsek 1 nahrádza takto:

               „1.
                     Každá osoba, ktorá vedie V súlade s ustanoveniami tohto nariadenia a ustanoveniami smernice (EÚ) 2017/2397, ak sa uplatňuje, si vedenie plavidla vyžaduje osobitné povolenie, ak sa ako zodpovedný lodný kapitán

               a)
                     plaví s pomocou radaru;

               b)
                     plaví na vodných cestách, ktoré boli identifikované ako úseky vnútrozemských vodných ciest so špecifickým rizikom;

               c)
                     plaví na vodných cestách, ktoré boli klasifikované ako vnútrozemské vodné cesty námorného charakteru;

               d)
                     plaví plavidlami používajúcimi skvapalnený zemný plyn ako palivo alebo

               e)
                     plaví s veľkými konvojmi.“

               V článku 13.02 sa odsek 1 nahrádza takto:

               „1.
                     Každá osoba, ktorá vedie plavidlo a plaví sa Plavba s pomocou radaru podľa policajných predpisov pre plavbu na Rýne (RPNR) si na tento účel vyžaduje osobitné povolenie na plavbu s pomocou radaru.“

               V článku 13.03 sa odseky 1 a 2 nahrádzajú takto:

               „1.
                     Každá osoba, ktorá vedie Vedenie plavidla na vodnej ceste, ktorá bola identifikovaná ako úsek vnútrozemskej vodnej cesty so špecifickým rizikom v zmysle nasledujúceho odseku 2, si na tento účel vyžaduje osobitné povolenie na tento úsek vnútrozemskej vodnej cesty.“;

               „2.
                     Ak je to nevyhnutné na zaistenie bezpečnosti plavby a bez toho, aby bola dotknutá smernica (EÚ) 2017/2397, ak sa uplatňuje, štáty rozprestierajúce sa pozdĺž rieky môžu identifikovať úseky, ktoré pretekajú ich územím, ako úseky vnútrozemských vodných ciest so špecifickými rizikami, ak sú tieto riziká spôsobené jednou alebo viacerými z týchto príčin:

               a)
                     často sa meniacim smerom a rýchlosťou prúdu;

               b)
                     hydromorfologickými charakteristikami vnútrozemskej vodnej cesty a neexistenciou príslušných informačných služieb o plavebnej dráhe na vnútrozemskej vodnej ceste alebo vhodných máp;

               c)
                     existenciou špecifického miestneho dopravného predpisu odôvodneného osobitnými hydromorfologickými charakteristikami vnútrozemskej vodnej cesty alebo

               d)
                     častým výskytom nehôd na konkrétnom úseku vnútrozemskej vodnej cesty, pripisovaným nedostatočnej odbornej spôsobilosti, na ktorú sa nevzťahuje kapitola 2 časti I normy ES-QIN.“

               V článku 13.04 sa odsek 1 nahrádza takto:

               „1.
                     Každá osoba, ktorá vedie Vedenie plavidla na vodných cestách, ktoré boli klasifikované ako vnútrozemské vodné cesty námorného charakteru, si na tento účel vyžaduje osobitné povolenie na plavbu na tejto vnútrozemskej vodnej ceste.“

               V článku 13.05 sa odsek 1 nahrádza takto:

               „1.
                     Každá osoba, ktorá vedie Vedenie plavidla používajúceho skvapalnený zemný plyn ako palivo si na tento účel vyžaduje osobitné povolenie na vedenie takýchto plavidiel. To sa preukáže predložením zodpovedajúceho preukazu odbornej spôsobilosti odborníka na skvapalnený zemný plyn.“

               V článku 13.06 sa odsek 1 nahrádza takto:

               „1.
                     Každá osoba, ktorá vedie Vedenie veľkého konvoja si na tento účel vyžaduje osobitné povolenie na vedenie takýchto konvojov.

               Každý žiadateľ musí byť schopný preukázať čas plavby v trvaní najmenej 720 dní, z toho najmenej 540 dní ako lodný kapitán a najmenej 180 dní ako osoba zodpovedná za rozhodovanie o kurze a rýchlosti veľkého konvoja.“

               V článku 20.01 sa odsek 1 nahrádza takto:

               „1.
                     Služobné lodnícke knižky, ktoré boli vydané alebo ktorých platnosť bola predĺžená v súlade s požiadavkami platnými do nadobudnutia účinnosti tohto nariadenia alebo ktorých platnosť bola predĺžená, zostávajú v platnosti v rozsahu určenom týmito požiadavkami až do ich pôvodného dátumu uplynutia platnosti, najneskôr však do 17. januára 2032. Prvá veta sa vzťahuje aj na služobné lodnícke knižky, ktoré CCNR uznala za rovnocenné.“

               V článku 20.02 sa odsek 1 nahrádza takto:

               „1.
                     Lodné denníky, ktoré boli vydané alebo ktorých platnosť bola predĺžená v súlade s požiadavkami platnými do nadobudnutia účinnosti tohto nariadenia alebo ktorých platnosť bola predĺžená, zostávajú v platnosti v rozsahu určenom týmito požiadavkami až do ich pôvodného dátumu uplynutia platnosti, najneskôr však do 17. januára 2032. Prvá veta sa vzťahuje aj na lodné denníky, ktoré CCNR uznala za rovnocenné.“

               V článku 20.03 sa odsek 1 nahrádza takto:

               „1.
                     Veľké alebo malé rýnske licencie, ktoré boli vydané alebo ktorých platnosť bola predĺžená v súlade s požiadavkami platnými do nadobudnutia účinnosti tohto nariadenia alebo ktorých platnosť bola predĺžená, zostávajú v platnosti v rozsahu určenom týmito požiadavkami až do ich pôvodného dátumu uplynutia platnosti, najneskôr však do 17. januára 2032.“

               V článku 20.08 sa odsek 1 nahrádza takto:

               „Členovia posádky námorných plavidiel plávajúcich na Rýne môžu preukázať svoju spôsobilosť preukazom vydaným alebo uznaným v súlade s dohovorom STCW. Toto sa vzťahuje na lodného kapitána len do 17. januára 2038 a za predpokladu, že vnútrozemská plavba sa vykonáva na začiatku alebo na konci námornej prepravy.“


               EURÓPSKA KOMISIA
            V Bruseli20. 6. 2022
            COM(2022) 306 final
            2022/0198(NLE)

            Návrh
            ROZHODNUTIE RADY
            o pridelení finančných prostriedkov, ktorých viazanosť bola v rámci projektov realizovaných z 10. a 11. Európskeho rozvojového fondu zrušená, na účely financovania opatrení na riešenie krízy v oblasti potravinovej bezpečnosti a hospodárskeho šoku v afrických, karibských a tichomorských krajinách (AKT) po ruskej vojenskej agresii voči Ukrajine

               DÔVODOVÁ SPRÁVA

               1.KONTEXT NÁVRHU

               •Dôvody a ciele návrhu

               Situácia v oblasti potravinovej bezpečnosti na svete sa prudko zhoršuje a mnohé postihnuté krajiny patria k najmenej rozvinutým krajinám alebo krajinám s nízkym príjmom a nedostatkom potravín.

               Pred tým, ako ruská vojenská agresia voči Ukrajine zhoršila celosvetovú potravinovú neistotu, trpelo takmer 193 miliónov ľudí (takmer o 40 miliónov viac než v predchádzajúcom roku) v 53 krajinách/územiach akútnou potravinovou neistotou a potrebovalo naliehavú pomoc. Ruská vojenská agresia voči Ukrajine viedla k drastickému zníženiu dodávok obilia na svetové trhy, pretože čiernomorské trasy sú zablokované a na obilné silá sa zámerne útočí. Svetové ceny potravín rýchlo rastú a sú najvyššie za posledných tridsať rokov. Nárast cien energie zvyšuje ceny poľnohospodárskych vstupov (najmä hnojív), prepravy a v konečnom dôsledku aj potravín. Toto zdražovanie zhoršuje makroekonomický výhľad v situácii, keď sa fiškálny priestor už zmenšil v dôsledku pandémie COVID-19. To by mohlo viesť k ďalšiemu zvýšeniu počtu krajín v dlhovej tiesni a/alebo nachádzajúcich sa v kríze platobnej bilancie. V zraniteľných regiónoch ešte viac zhoršujú situáciu konflikty a suchá. Medzi najzraniteľnejšie krajiny patria najmenej rozvinuté krajiny a krajiny s nízkymi príjmami. Ako sa v posledných desaťročiach ukázalo pri povstaniach, potravinový cenový šok spôsobuje nestabilitu a konflikty.

               Politickú naliehavosť podpory najviac ohrozených krajín zdôraznila Európska rada vo svojich záveroch z 24. – 25. marca
                  1
               , v ktorých vyzvala Komisiu, aby uprednostnila prácu na svetovej potravinovej bezpečnosti a cenovej dostupnosti, a to najmä podporou potravinovej bezpečnosti a poľnohospodárstva na Ukrajine a v najzraniteľnejších a najohrozenejších tretích krajinách. Európska rada následne vo svojich záveroch z 30. – 31. mája 2022
                  2
                vyzvala Komisiu, aby preskúmala možnosť mobilizácie rezerv z Európskeho rozvojového fondu na podporu najviac postihnutých partnerských krajín. Finančné prostriedky v rámci geografického piliera Nástroja susedstva a rozvojovej a medzinárodnej spolupráce – Globálna Európa (NDICI – Globálna Európa)
                  3
                sú v plnej miere naplánované a približne 3 miliardy EUR sú už vyčlenené na programy v oblasti poľnohospodárstva, výživy, vody a sanitácie. Okrem toho bolo v roku 2022 pôvodne pridelených približne 520 mil. EUR africkým, karibským a tichomorským (AKT) krajinám v rámci rozpočtu na humanitárnu pomoc, z čoho značná časť sa venuje potravinovej neistote a súvisiacim potrebám. Vzhľadom na rozsah potrieb a prípadné dôsledky by sa však mali na podporu partnerských krajín mobilizovať dodatočné finančné prostriedky. Dostupné prostriedky v rámci rozpočtu EÚ sú veľmi obmedzené (rezerva na vznikajúce výzvy a priority NDICI – Globálna Európa sa v roku 2022 v plnej miere využije v reakcii na iné naliehavé priority a pôvodný rozpočet na humanitárnu pomoc na rok 2022 zameraný na potravinovú bezpečnosť a súvisiace potreby v krajinách AKT, ktoré boli identifikované pred začiatkom ruskej vojenskej agresie na Ukrajine, je takmer úplne realizovaný) a vzhľadom na vplyv v rôznych partnerských krajinách AKT by mobilizácia finančných prostriedkov, ktorých viazanosť bola v rámci z 10. a 11. Európskeho rozvojového fondu (ERF) zrušená, mohla EÚ a jej členským štátom umožniť posilniť ich podporu a prispieť k úsiliu o riešenie krízy v oblasti potravinovej bezpečnosti, ktorú ešte zhoršila ruská vojenská agresia voči Ukrajine v rámci prístupu tímu Európa.

               Cieľom tohto návrhu rozhodnutia Rady je získať povolenie Rady použiť finančné prostriedky, ktorých viazanosť bola v rámci 10. a 11. ERF zrušená, na financovanie opatrení na riešenie potravinovej krízy a hospodárskeho šoku v krajinách AKT po ruskej vojenskej agresii voči Ukrajine vo výške do 600 000 000 EUR, z toho 488 000 000 EUR z 10. ERF a 112 000 000 EUR z 11. ERF.

               Z týchto finančných prostriedkov až 582 000 000 EUR prispeje na financovaniu opatrení a až 18 000 000 EUR pokryje podporné výdavky, ktoré vzniknú Komisii.

               Tieto finančné prostriedky sa použijú v prospech najviac postihnutých partnerských krajín, pričom osobitná pozornosť sa bude venovať najzraniteľnejším a najohrozenejším krajinám, najmä na zabezpečenie:

               ·makroekonomickej podpory (100 miliónov EUR),

               ·podpory výroby potravín a odolnosti potravinových systémov (350 miliónov EUR),

               ·humanitárnej pomoci (150 miliónov EUR).

               Pokiaľ ide o podporu výroby potravín a odolnosti potravinových systémov, EÚ bude podporovať investície do miestnych výrobných kapacít ako súčasť udržateľných vodných a agropotravinárskych systémov založených na agroekologických prístupoch vrátane diverzifikácie poľnohospodárskych hodnotových reťazcov a výroby potravín. Na zacielenie pomoci na vybrané krajiny by sa mohli použiť tieto kritériá:

               ·(vyššia) úroveň potravinovej neistoty a podvýživy partnerov;

               ·ohrozenie partnerov v dôsledku ruskej agresie voči Ukrajine, najmä na základe ich podielu na dovoze potravín na ich HDP;

               ·makroekonomická zraniteľnosť partnerov, ktorá by sa mohla stanoviť na základe pomeru ich dlhu k HDP, medzinárodných rezerv/krytia dovozu v mesiacoch a ratingu analýzy udržateľnosti dlhu;

               ·prípadný vplyv financovania z prostriedkov Únie v partnerských krajinách alebo regiónoch, ktorý sa posudzuje najmä prostredníctvom rozsahu na zvýšenie relevantnej výroby a intervencií na zvýšenie odolnosti.

               Opatreniami financovanými v rámci tohto návrhu sa podporí reakcia EÚ v oblasti globálnej potravinovej bezpečnosti, ktorá bola vypracovaná na žiadosť Európskej rady
                  4
               . Táto reakcia zahŕňa okamžité a strednodobé opatrenia na preukázanie partnerom na celom svete, že EÚ poskytuje integrovanú, komplexnú a rýchlu podporu pri riešení vplyvu, ktorý má na nich vojna. Reakcia EÚ v oblasti globálnej potravinovej bezpečnosti operacionalizuje rôzne prvky opatrení – ako sa predpokladá v rámci FARM a Globálnej aliancie G7 – a poskytuje potrebnú podporu skupine OSN pre globálnu krízovú reakciu.

               •Súlad s existujúcimi ustanoveniami v tejto oblasti politiky

                  EÚ je odhodlaná dosiahnuť cieľ udržateľného rozvoja týkajúci sa „úplného odstránenia hladu“ (cieľ udržateľného rozvoja č. 2) a spolupracuje s partnermi s cieľom spoločne zintenzívniť podporu na odstránenie hladu, dosiahnutie potravinovej bezpečnosti a lepšej výživy a podporu udržateľného poľnohospodárstva. Potvrdzuje sa to aj v Európskom konsenze o rozvoji
                     5
                  . Rozvoj poľnohospodárstva a vidieka je zásadný pre znižovanie chudoby, zvyšovanie potravinovej a výživovej bezpečnosti, stimulovanie hospodárskeho rastu a ochranu životného prostredia, a to všetko v kontexte zmeny klímy. Môže tiež zohrávať významnú úlohu pri podpore rodovej rovnosti a posilňovaní postavenia žien a dievčat. Prístup EÚ k dosiahnutiu cieľa udržateľného rozvoja č. 2 sa zameriava na: opatrenia na zvyšovanie odolnosti najzraniteľnejších krajín voči potravinovým krízam, boj proti podvýžive a pomoc pri zabezpečovaní zdravého stravovania a dobrých životných podmienok pre súčasné aj budúce generácie, ako aj na stimuláciu zodpovedných investícií do poľnohospodárstva a potravinových systémov a podporu ich inovácií.

                  Dosiahnutie pokroku pri plnení cieľa udržateľného rozvoja č. 2 znamená medzisektorový pokrok v niekoľkých ďalších cieľoch udržateľného rozvoja. Prijatie vzájomne prepojených prístupov spájajúcich pôdu (cieľ udržateľného rozvoja č. 15), vodu (cieľ udržateľného rozvoja č. 6) a udržateľnú energiu (cieľ udržateľného rozvoja č. 7) s potravinami, pri ktorých sa tvoria synergie pri riadení prírodných zdrojov, poľnohospodárstvo a zmenu klímy (cieľ udržateľného rozvoja č. 13) alebo prepojenie „humanitárnej oblasti“, „rozvoja“ a „konflikt/mier“ posilňuje takéto holistické prístupy.

                  Reakcia EÚ na súčasnú krízu v oblasti potravinovej bezpečnosti bude vychádzať zo Zelenej dohody
                     6
                   a stratégie Z farmy na stôl
                     7
                   a z prístupu prepojenia medzi humanitárnou oblasťou, rozvojom a mierom. Podpora sa poskytne krajinám, ktoré čelia veľkým výzvam v oblasti potravinovej bezpečnosti, sú negatívne ovplyvnené dôsledkami ruskej vojenskej agresie voči Ukrajine a sú v zraniteľnej makroekonomickej situácii s malými alebo žiadnymi prostriedkami, ktoré by im pomohli stlmiť dôsledky tejto situácie.

                  Tieto finančné prostriedky sa použijú v súlade s pravidlami a postupmi uplatniteľnými na 11. ERF. Posilnia najmä prebiehajúce alebo nové opatrenia riešiace otázky potravinovej bezpečnosti v krajinách AKT. Finančné prostriedky, ktorých viazanosť bola v rámci opatrení financovaných na základe tohto rozhodnutia zrušená, zostanú zdrojom pôvodného ERF.

               •Súlad s ostatnými politikami Únie

                  Opatrenia financované v rámci týchto fondov sa budú využívať v plnom súlade a komplementárnosti s ostatnými opatreniami v oblasti potravinovej bezpečnosti, najmä opatreniami humanitárnej pomoci, ako aj prebiehajúcimi opatreniami v rámci 11. ERF a opatreniami financovanými v rámci nástroja NDICI – Globálna Európa. Zložka týkajúca sa výroby potravín a odolnosti potravinových systémov sa bude realizovať najmä na základe existujúcich opatrení.

               2.PRÁVNY ZÁKLAD, SUBSIDIARITA A PROPORCIONALITA

               •Právny základ

                  Článok 1 ods. 4 a 5 vnútornej dohody o 11. ERF
                     8
                  .

                  ERF je zriadený vnútornou dohodou o 11. ERF a predpokladá možnosť používania finančných prostriedkov, ktorých viazanosť bola zrušená, ak sa na tom jednomyseľne zhodne Rada
                     9
                  .

               •Výber nástroja

               ERF bol hlavným zdrojom financovania pre krajiny AKT do konca roka 2020 a z jeho prostriedkov bolo financovaných niekoľko prebiehajúcich opatrení zameraných na potravinovú bezpečnosť.

               V rámci viacročného finančného rámca na roky 2021 až 2027 sa spolupráca s krajinami AKT financuje z rozpočtu EÚ prostredníctvom nástroja NDICI – Globálna Európa.

               Vzhľadom na počet naliehavých geopolitických potrieb v kontexte obmedzeného manévrovacieho priestoru na mobilizáciu dodatočných finančných prostriedkov v rámci rozpočtu EÚ sa využívanie finančných prostriedkov, ktorých viazanosť bola v rámci 10. a 11. ERF zrušená, pri rešpektovaní pravidiel a postupov ERF považuje za najúčinnejší spôsob, ako zintenzívniť činnosť Únie v reakcii na potravinovú krízu.

               V súlade s článkom 1 ods. 4 a 5 vnútornej dohody o 11. ERF rozhoduje o návrhu Komisie Rada.

               3.VPLYV NA ROZPOČET

                  Tento návrh nemá žiadny vplyv na rozpočet EÚ. ERF nie je súčasťou rozpočtu EÚ.

               4.ĎALŠIE PRVKY

               •Plány vykonávania, spôsob monitorovania, hodnotenia a podávania správ

                  Spôsoby monitorovania, hodnotenia a podávania správ sú tie, ktoré sa uplatňujú na 11. ERF, a tie, ktoré sú uvedené v príslušných vykonávacích aktoch.

               •Podrobné vysvetlenie konkrétnych ustanovení návrhu

                  V článku 1 ods. 1 návrhu sa stanovuje, že finančné prostriedky v maximálnej výške 600 000 000 EUR, ktorých viazanosť bola v rámci projektov realizovaných z 10. a 11. ERF zrušená, pridelia na účely financovania opatrení na riešenie krízy v oblasti potravinovej bezpečnosti.

                  V článku 1 ods. 2 sa stanovuje, že Komisii sa zo sumy podľa odseku 1 pridelí maximálne 18 000 000 EUR ako podporné výdavky na pokrytie nákladov predpokladaných v článku 6 vnútornej dohody o 11. ERF. Táto suma je vypočítaná s použitím nižšieho pomeru (3 %), než aký sa predpokladá v hospodárení s finančnými prostriedkami 11. ERF v článku 1 ods. 2 písm. a) vnútornej dohody o 11. ERF (3,45 %).

                  V článku 1 ods. 3 sa stanovuje, že sa budú uplatňovať pravidlá 11. ERF stanovené vo vykonávacom nariadení a nariadení o rozpočtových pravidlách
                     10
                  .

                  V článku 2 sa stanovuje dátum nadobudnutia účinnosti rozhodnutia.

               2022/0198 (NLE)

               Návrh

               ROZHODNUTIE RADY

               o pridelení finančných prostriedkov, ktorých viazanosť bola v rámci projektov realizovaných z 10. a 11. Európskeho rozvojového fondu zrušená, na účely financovania opatrení na riešenie krízy v oblasti potravinovej bezpečnosti a hospodárskeho šoku v afrických, karibských a tichomorských krajinách (AKT) po ruskej vojenskej agresii voči Ukrajine

               RADA EURÓPSKEJ ÚNIE,

               so zreteľom na Zmluvu o fungovaní Európskej únie,

               so zreteľom na vnútornú dohodu medzi zástupcami vlád členských štátov Európskej únie zasadajúcimi v Rade o financovaní pomoci Európskej únie na základe viacročného finančného rámca na roky 2014 – 2020 v súlade s Dohodou o partnerstve AKT – EÚ a o poskytnutí finančnej pomoci zámorským krajinám a územiam, na ktoré sa vzťahuje štvrtá časť Zmluvy o fungovaní Európskej únie
                  11
                (vnútorná dohoda), a najmä na jej článok 1 ods. 4 a 5,

               so zreteľom na návrh Európskej komisie,

               keďže:

               (1)Po vojenskej agresii Ruska voči Ukrajine sa situácia v oblasti potravinovej bezpečnosti na svete prudko zhoršuje a mnohé postihnuté krajiny patria k najmenej rozvinutým krajinám alebo krajinám s nízkym príjmom a nedostatkom potravín.

               (2)3 miliardy EUR sú už naplánované v rámci geografického piliera Nástroja susedstva a rozvojovej a medzinárodnej spolupráce – Globálna Európa
                  12
               . Z tejto sumy bolo v krajinách AKT vyčlenených 2,3 miliardy EUR na financovanie opatrení v oblasti poľnohospodárstva, výživy, vody a sanitácie v rokoch 2021 až 2024. Vzhľadom na rozsah potrieb a očakávané dôsledky by sa mali mobilizovať dodatočné prostriedky na podporu najviac postihnutých partnerských krajín.

               (3)Únia sa blíži k úplnému plneniu pôvodného rozpočtu na humanitárnu pomoc v súvislosti s potravinovou bezpečnosťou a súvisiacimi potrebami v krajinách AKT, ktoré boli identifikované pred začiatkom ruskej vojenskej agresie na Ukrajine. Vzhľadom na mimoriadne ťažkú situáciu v oblasti potravinovej bezpečnosti v krajinách AKT treba tieto finančné prostriedky doplniť o primerané zdroje, aby bolo možné reagovať na ďalšie zhoršovanie humanitárnych potrieb a zabezpečiť kontinuitu spolupráce od krízy k stabilným podmienkam rozvoja.

               (4)Európska rada vo svojich záveroch z 24. – 25. marca 2022 vyzvala Komisiu, aby uprednostnila prácu na svetovej potravinovej bezpečnosti a cenovej dostupnosti, a to najmä podporou potravinovej bezpečnosti a poľnohospodárstva na Ukrajine a v najzraniteľnejších a najohrozenejších tretích krajinách.

               (5)Európska rada vo svojich záveroch z 30. – 31. mája 2022 vyzvala Komisiu, aby preskúmala možnosť mobilizácie rezerv z Európskeho rozvojového fondu na podporu najviac postihnutých partnerských krajín.

               (6)Vzhľadom na vplyv v rôznych partnerských krajinách AKT by mobilizácia finančných prostriedkov, ktorých viazanosť bola v rámci 10. a 11. Európskeho rozvojového fondu zrušená, mala umožniť EÚ a jej členským štátom zintenzívniť ich reakciu na krízu.

               (7)Z týchto fondov by sa mali financovať opatrenia s cieľom poskytovať podporu výrobe potravín a odolnosti potravinových systémov, humanitárnu pomoc a makroekonomickú podporu vrátane podporných výdavkov uvedených v článku 6 vnútornej dohody.

               (8)Podľa článku 153 Dohody o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu(
                  13
               ) sa podiel Spojeného kráľovstva na týchto finančných prostriedkoch opätovne nepoužije.

               (9)Tieto finančné prostriedky by sa mali použiť v súlade s pravidlami a postupmi uplatniteľnými na 11. ERF, ako sa stanovuje v nariadení Rady (EÚ) 2015/322 z 2. marca 2015 o vykonávaní 11. Európskeho rozvojového fondu a nariadení Rady (EÚ) 2018/1877 z 26. novembra 2018 o finančných pravidlách, ktoré sa vzťahujú na 11. Európsky rozvojový fond,

               PRIJALA TOTO ROZHODNUTIE:

               Článok 1

               Na účely financovania opatrení na riešenie krízy v oblasti potravinovej bezpečnosti a hospodárskeho šoku v krajinách AKT po ruskej vojenskej agresii voči Ukrajine sa prideľuje suma do výšky maximálne 600 000 000 EUR z finančných prostriedkov, ktorých viazanosť bola v rámci projektov realizovaných z 10. a 11. Európskeho rozvojového fondu zrušená.

               Z tejto sumy sa maximálne 18 000 000 EUR pridelí na podporné výdavky, ktoré vzniknú Komisii.

               Tieto finančné prostriedky sa musia použiť na finančné záväzky v súlade s pravidlami a postupmi uplatniteľnými na 11. Európsky rozvojový fond, ako sa stanovuje v nariadení Rady (EÚ) 2015/322 z 2. marca 2015 o vykonávaní 11. Európskeho rozvojového fondu a v nariadení Rady (EÚ) 2018/1877 z 26. novembra 2018 o finančných pravidlách, ktoré sa vzťahujú na 11. Európsky rozvojový fond.

               Článok 2

               Toto rozhodnutie nadobúda účinnosť dňom nasledujúcim po jeho prijatí.

               V Bruseli

                     Za Radu

                     predseda

                     (1)

                        Závery Európskej rady z 23. a 24. marca 2022 (EUCO 1/22).

                     (2)

                        Závery Európskej rady z 30. a 31. mája 2022 (EUCO 21/22).

                     (3)

                        Ú. v. EÚ L 209, 14.6.2021, s. 1 – 78.

                     (4)

                        Závery Európskej rady z 23. a 24. marca 2022 (EUCO 1/22).

                     (5)

                        Nový európsky konsenzus o rozvoji: „Náš svet, naša dôstojnosť, naša budúcnosť“ – spoločné vyhlásenie Rady a zástupcov vlád členských štátov zasadajúcich v Rade, Európskeho parlamentu a Komisie, 2017 (Ú. v. EÚ C 210, 30.6.2017).

                     (6)

                        Oznámenie Európskej komisie Európskemu parlamentu, Európskej rade, Rade, Európskemu hospodárskemu a sociálnemu výboru a Výboru regiónov s názvom Európska zelená dohoda z 11. decembra 2019, COM(2019) 640 final.

                     (7)

                        Oznámenie Európskej komisie Európskemu parlamentu, Európskej rade, Rade, Európskemu hospodárskemu a sociálnemu výboru a Výboru regiónov s názvom Stratégia „z farmy na stôl“ v záujme spravodlivého, zdravého potravinového systému šetrného k životnému prostrediu z 20. mája 2020, COM(2020) 381 final.

                     (8)

                        Vnútorná dohoda medzi zástupcami vlád členských štátov Európskej únie zasadajúcimi v Rade o financovaní pomoci Európskej únie na základe viacročného finančného rámca na obdobie rokov 2014 – 2020 v súlade s Dohodou o partnerstve AKT – EÚ a o poskytnutí finančnej pomoci zámorským krajinám a územiam, na ktoré sa vzťahuje štvrtá časť Zmluvy o fungovaní Európskej únie (Ú. v. EÚ L 210, 6.8.2013, s. 1).

                     (9)

                        Článok 1 ods. 4 a 5 vnútornej dohody o 11. ERF a článok 55 nariadenia Rady (EÚ) 2018/1877 z 26. novembra 2018 o finančných pravidlách, ktoré sa vzťahujú na 11. Európsky rozvojový fond.

                     (10)

                        Nariadenie Rady (EÚ) 2015/322 z 2. marca 2015 o vykonávaní 11. Európskeho rozvojového fondu (Ú. v. EÚ L 58, 3.3.2015, s. 1 – 16) a nariadenie Rady (EÚ) 2018/1877 z 26. novembra 2018 o rozpočtových pravidlách, ktoré sa vzťahujú na 11. Európsky rozvojový fond (Ú. v. EÚ L 307, 3.12.2018, s.1 – 21).

                     (11)

                        Ú. v. EÚ L 210, 6.8.2013, s. 1.

                     (12)

                        Ú. v. EÚ L 209, 14.6.2021, s. 1 – 78.

                     (13)

                        Ú. v. EÚ L 29, 31.1.2020, s. 7.